ЎзА - САХОВАТ ВА КЎМАК: Алишер Усмонов хайрияси аҳолига етказилмоқда\nСАХОВАТ ВА КЎМАК: Алишер Усмонов хайрияси аҳолига етказилмоқда\nНаманган шаҳрида яшовчи Д.Қосимов 2-гуруҳ ногирони, 2 нафар вояга етмаган фарзанди бор. Рафиқаси уй бекаси, рўзғор Д.Қосимовнинг ногиронлик нафақаси ҳамда фарзанд тарбияси учун олаётган нафақа пули ҳисобига таъминланади. Бу маблағлар рўзғор учун бирда етса, бирда етмайди. Бугун улар кўрсатилган саховат ва кўмакдан мамнун.\nГап шундаки, USM Holdings асосчиси Алишер Усмонов “Саховат ва кўмак” жамғармасига 5 миллион АҚШ доллари миқдорида хайрия маблағи ажратган эди. Бу хайрия пулларни Андижон, Наманган, Тошкент вилоятлари ҳамда Тошкент шаҳар ҳокимликлари томонидан ижтимоий ҳимояга муҳтож, кўп болали, ногирон, ёлғиз кексалар, ҳозирда вақтинча даромадини йўқотган ишсиз фуқароларга етказиш ишлари давом этмоқда.\n“Маҳалла” хайрия жамоат фонди ва маҳалла фуқаролар йиғинлари ходимлари Тошкент шаҳар Юнусобод туманидаги 63 маҳаллада яшовчи 1515 фуқарога “Миллий банк” акциядорлик жамияти томонидан очилган банк пластик карточкаларига ўтказилган 2,5 миллион сўмдан хайрия пулларини етказиб берди.\nНаманган вилоятидаги 5000 оила учун ҳам 12 миллиард 500 миллион сўм миқдорида хайрия пули ажратилди. Ушбу маблағлар вилоятнинг Наманган шаҳридаги 3000, Наманган ва Чуст туманларидаги 2000 кам таъминланган, ижтимоий ҳимояга муҳтож қатламлар учун йўналтирилиши кўзда тутилган. Бугун шу пуллар ўз эгаларига топширилди.\n– Боқувчимизни йўқотганмиз, тўрт нафар вояга етмаган фарзандим бор, – дейди Наманган тумани “Тўсар” маҳалла фуқаролар йиғини Ғаллакор кўчасида яшовчи Ҳидоят Шойимова. – Тақдиримдан нолимайман. Аммо яхши инсонлар борлиги учун доим шукрона келтираман. Фарзандларимнинг турмуши фаровон, жамиятга фойдаси тегадиган инсонлар бўлишини ният қиламан.\nТошкент вилояти Зангиота туманидаги ижтимоий ҳимояга муҳтож 1630 оилага ҳам белгиланган хайрия маблағлари тарқатилди.\n“Маҳалла” хайрия жамоат фонди ва масъул ташкилотлар томонидан хайрия маблағларнинг шакллантирилган рўйхатлар асосида манзилли тарқатилиши давом этмоқда.


Касбий фаолиятда макр - ҳийла ишлатса бўладими?\nАссалому Алайкум! Анчадан бери бир савол қийнаб юрганди. Мусулмон одам карьерада ҳийлакор инсонлар орасида макр ва ҳийла ишлатса бўладими? Масалан Қуръонда кўп келтирилган Аллоҳ таъло макрлироқ деб. Жангда ҳам ҳийла ишлатиш мумкин. Аммо ишдачи? Афсуски, касбий фаолиятда (каръера қилишда) бировларга чоҳ қазиб, ҳамкасбларни ёмонлаб раҳбарга яхши кўриниш ҳолатлари талайгина. Ўзинг ёрдам берган одаминг эртага орқадан пичоқ уриши кўп кузатилади. Агар 100 фоиз ростгўй, тўғрисўз бўлсангиз, ҳеч нимага эриша олмайсиз. Шу ҳакда ислом нима дейди? Қандай йўлдан боришни тавсия қилади?\nЕтим боққаннинг савобини оладими?\nАссалому алайкум, қори ака! Саволларга бераётган жавобларингиз учун раҳмат! Аллоҳ сиздан рози бўлсин! Сизга яна бир савол билан мурожаат қилишга рухсат бергайсиз: бир дўстимизнинг оталари баъзи сабабларга кўра, қамалиб қолдилар. Ҳозирда оиласини ўша дўстимиз нафақа билан таъминлайди. Лекин, сал бахиллик қилади. Агар шу дўстимиз сингиллари ва укаларига қараса, етим боққаннинг савобини оладими?


«Xiaomi» сунъий интеллектга эга арзон дрон яратди\n«Xiaomi» сунъий интеллектга эга арзон дрон...\n21.05.2018 22:16 0 1243\n«Xiaomi» компанияси «Funsnap» компанияси билан биргаликда сунъий интеллектни қўллаб-қувватловчи «Drone iDol» учувчисиз бошқариладиган қурилмасини яратди. Дрон автоматик равишда одамларни, объектларни кузатиши, уларни суратга олиши мумкин, деб хабар берди «NV.ua».\nЯнги дроннинг узунлиги 23 сантиметрга, оғирлиги эса 360 граммга тенг. Бундан ташқари қурилмани йиғиш мумкин. Дронда аккумулятор модули мавжуд. Шу билан бирга батарея сиғими 1800 мА/соатни ташкил этади, бу орқали қурилма қўшимча 10 дақиқа учиши мумкин.\n«Drone iDol» моделини мобиль телефондаги Wi-Fi орқали бошқариш мумкин. «iDol»нинг асосий функцияси FHD ўлчамда видео ва суратга олиш қобилиятига эга камерасидир. Фотони ҳам, видеони ҳам реал вақт режимида смартфонга ёзиб олиш мумкин. Бунда махсус дастур керак бўлади.\n«Оптик оқим ва ултратовушли жойлашишни аниқлаш сиртларга кўпроқ мослашувчанликни таъминлайди, шунингдек, оптик барқарорлик «GPS» сигналисиз ҳам таъминланади», — дея таъкидланади янги гаджетга келтирилган таърифда.\n«Drone iDol» дрогини 130 долларга сотиб олиш мумкин бўлади.\nТехнология 04/11, 08:38


ОИВ инфекциясига чалинганларнинг ҳар ойлик диагностикаси ва дори дармон олишлари қай тарзда кечиши аниқ бўлди Ўзбекистон янгиликлари\nОИВ инфекциясига чалинганларнинг ҳар ойлик диагностикаси ва дори дармон олишлари қай тарзда кечиши аниқ бўлди\n30 March 2020, 17:23\nЎзбекистон, Тошкент – Batafsil.uz ЯА. Карантин жорий этилиши вилоятларда яшовчи ОИВ инфекциясини юқтирган кишиларга ҳам таъсир қилмоқда. Уларни даволаш ва мажбурий ҳар ойлик диагностика масаласи қандай ҳал қилиниши маълум бўлди. Бу ҳақида Batafsil.uz мухбири хабар бермоқда.\nАнтиретровирус терапиясини олаётган беморлар дори-дармонларни олиш ва ташхисдан ўтиш учун ҳар ой ўз ҳудудларидаги ОИТСга қарши курашиш марказига ташриф буюришлари керак. Бироқ, қарантин туфайли вилоят марказларига кириш ёпилганидан сўнг, ҳудудларда яшовчи беморлар, шу жумладан болалар ҳаётий зарур дори-дармонларни ололмайдилар.\nБугун Тошкентда бўлиб ўтган брифингда бундай вазиятда ОИВга чалинганлар қандай иш тутиши кераклиги ҳақидаги савол берилди.\nДавлат санитария-эпидемиология назорати инспекцияси раҳбари Нурмат Отабековнинг тушунтиришича, Соғлиқни сақлаш вазирлиги билан биргаликда дори-дармонларни тарқатиш тартибини ўзгартириш тўғрисида қарор қабул қилинди. Агар илгари антиретровирус дорилари беморларга бир ойга берилган бўлса, энди дориларни икки ойга беришга рухсат этилади.\n“Карантин пайтида ОИВ инфекциясини юқтирган беморларни диагностика қилиш ҳар ойда эмас, балки ҳар уч ойда бир маротаба ўтказилади. Бундай даврийлик ОИВ инфекцияси билан касалланган беморларни даволаш протоколларида назарда тутилган”, - деди Нурмат Отабеков.\nБироқ, ҳудудларда яшовчи фуқаролар дори-дармонларни олиш учун ОИТС марказларига қандай қилиб етиб боришлари мумкинлиги ҳақидаги савол очиқлигича қолди.\nБундан ташқари, Нурмат Отабеков сурункали касалликларга эга беморлар, шунингдек, даволанишни давом ээтириш ва қўшимча тиббий муолажаларни талаб қиладиган беморлар карантин пайтида тиббий ёрдамдан қандай фойдаланишлари мумкинлигини тушунтириб ўтди.\nИнспекция раҳбарининг айтишича, бундай ҳолларда, чақирилаётган шифокор беморни уйига ташриф буюриши, зарур бўлса “тез ёрдам” хизматига мурожаат қилиши лозим.


07 Ìàðò 2017 19:44 1923\nЎзгаришлар, янгиланишлар, юксалишлар даври бугунги хотин-қизлар зиммасига жуда улкан вазифаларни амалга ошириш масъулиятини юкламоқда. У ўзининг буюк ОНАлик мақомидан ташқари ижтимоий ҳаётнинг барча соҳаларида фаол, тўғрироғи, ўта фаол бўлишга интилмоқда. Ўз навбатида шахсан Президентимиз ва ҳукуматимиз томонидан алоҳида эътибор кўрсатилаётгани ва эъзозланаётгани АЁЛга куч-қувват, ирода ва жасорат бахш этаётир. Наманган шаҳридаги «Шодиёна» тантаналар мажмуасида 8 Март – Халқаро хотин-қизлар байрами муносабати билан ўтказилган тўкин дастурхон атрофидаги тадбирнинг бошидан охиригача «Аёлга бахт тутган Ўзбекистон бу!» мисраларининг мазмун-моҳияти мазкур айёмнинг бош ғоясига айланди.\nЎзбекистон Республикаси Олий Мажлиси Сенати аъзоси, вилоят ҳокими Хайрулло Бозоров тадбирда иштирок этиб, барчани бахт ва баҳор байрами билан қизғин қутлар экан, хотин-қизлар вилоятнинг ижтимоий-сиёсий, иқтисодий, маданий-маънавий жабҳаларида тутган ўрни ҳақида илиқ фикрларини изҳор этди. Вилоят ҳокимининг биринчи ўринбосари Акмалхон Ортиқов эса Наманган аёлларининг ҳар соҳада эришаётган ютуқлари, жонажон Ўзбекистонимиз мустақиллигини мустаҳкамлаш, тараққиётига қўшаётган улуши ҳақида батафсил тўхталди.\nШундан сўнг фаол хотин-қизлар вакилларига вилоят ҳокимининг Фахрий ёрлиқлари топширилди. Зулфия номидаги Давлат мукофотининг бу йилги совриндори, Чуст спорт коллежи ўқувчиси Севинч Муҳаммаджонова ўз тимсолида давлатимизнинг ёшларни қўллаб-қувватлашга доир ғамхўрликлари учун миннатдорчилик билдирди.\nТадбир давомида таниқли санъаткорлар – Ўзбекистон халқ артисти Зулайҳо Бойхонова, Ўзбекистонда хизмат кўрсатган артист Илҳом Фармонов, хушовоз эстрада хонандаси Умида Мирҳамидова ва вилоят ижрочиларининг куй-қўшиқлари иштирокчилар кайфиятини кўтарди.


Пешку ва Ромитандаги 6 та мактабда ўқув жараёнлари бошланди\nБухоро вилояти Пешку ва Ромитан туманларидаги 6 та умумтаълим мактабида ўқиш бошланди. Бу ҳақда вилоят ҳокимлиги матбуот хизмати хабар берди.\nМаълум қилинишича, Пешкўу туманидаги 24, 25, 27, Ромитан туманидаги 38, 39 ва 40-умумтаълим мактаблари 2020/2021 ўқув йилининг дарс жараёнлари бошланди.\n«Гарчанд бу чорлов ҳар галгисидан фарқ қилса-да, илмга чанқоқ ўқувчилар учун чинакам шодиёнага айланди. Фарзандларимиздек бўлиб қолган ўқувчиларимизни жуда соғинган эдик. Пандемия сабаб уларнинг билимида бўшлиқлар пайдо бўлишидан жуда хавотирландик. Эндиликда бу хавотирларимизни тўлдириш имконияти туғилди», — дейди Пешку туманидаги 24-умумтаълим мактабининг математика фани ўқитувчиси Гулмира Алишева.\nХалқ таълими вазирлиги тавсияси ва Соғлиқни сақлаш вазирлиги ҳузуридаги санитария-эпидемиологик осойишталик агентлиги ҳудудий бўлинмаларининг рухсати билан фаолият бошлаган мазкур мактабларда ўқувчилар хавфсизлигини таъминлаш борасида зарур барча чоралар кўрилган.\nДизенфекция ва антисептик воситалари, тоза ичимлик суви билан тўлиқ таъминланган. Иссиқлик тизимлари ҳам мавсумга шай ҳолга келтирилган. Ўқувчилар мактабга белгиланган тартибда турли вақтларда, ижтимоий масофани сақлаган ҳолда кириб-чиқишлари ва дарсларда иштирок этишлари учун намунавий схема ишлаб чиқилган. Бу жараён маҳалла, ички ишлар ва миллий гвардия ходимлари, мактаб маъмурияти, синф раҳбарлари томонидан доимий назоратга олинган.\n«Ҳар бир ота-она учун фарзандининг чуқур билим олиши ва жамиятда ўз ўринини топа олишида мустаҳкам замин яратилиши муҳим аҳамиятга эга. Буни янги ўқув йилида мактаблар фаолиятини ташкил этиш бўйича олинган сўровнома натижасидан ҳам билиш мумкин.\nСўровномада мактабимизда таҳсил олаётган 46 нафар ўқувчининг ота-оналари иштирок этди. Уларнинг барчаси ўқув жараёнининг анъанавий тарзда давом этиши тарафдори эканликларини билдирди. Янги ўқув йилининг илк кунида ўқувчиларимизнинг барчаси дарсларда иштирок этди. Бундан жуда хурсанд бўлдик. Ўйлаймизки, эзгу мақсадлар сари ҳамкорликда бошлаган қатъий ва кескин интилишларимиз ҳар қандай тўсиқни талофатсиз енгиб ўтади», — дейди Ромитан туманидаги 39-умумтаълим мактаби директори Ербол Серекбаев.\nВилоятдаги ҳар бир шаҳар ва туманда биттадан мактаб танлаб олинган бўлиб, мазкур мактабларда ўқув жараёнларини белгиланган талаблар асосида ташкил этиш бўйича ўқув семинарлари ташкил этилмоқда.\nМавзуга доир: Фарғонада 19 та мактабда синов тариқасида илк дарслар бўлиб ўтди


Аёллар ами канака – Дарё уз Янгиликлар\nГлавная / Жамият / Аёллар ами канака\n29.05.2019\tЖамият Comments Off on Аёллар ами канака 90,697 Показы\nАёл жинсий органларининг ри тури- Аёл жинсий органларининг уч тури\nАёл жинсий органларининг сифати аёлнинг кушилиши ёки позициясига боглик эмас, балки унинг органларини кандай ишлатишига боглик. Агар аёл уларни кандай килиб тугри ишлатишни билса, узок, урта ва кичик органлар уз жозибасига эга.Урта турдаги аёл билан сиз йилнинг хар кандай кунида ва хар кандай холатда (Су-ну-Миао Лун) севги килишингиз мумкин. Ушбу турдаги энг яхши аёллар рухий оилалардан келади. Бундай аёлга унумдор белгилар берилади ва жинсий органларнинг “туртта нуксонлари” йук.\n* Унинг хайз даврлари йук.\n* Ёмон хид йук •\n• У касал эмас.\n• Жинсий истакни тулдирганда, у шерик билан муносабатларда шармандалик ёки каттиккулликни сезмайди.\nТао анъанасида аёл жинсий органларининг уч тури фаркланади:\n1. Лан-Жаде эшик\nБу вагина чукурлиги, 6 бармокларининг кенглиги = узунлиги тахминан 12,5 см. Бундай вагинали аёл одатда юмшок бокира танага эга, яхши катланмış. Унинг чиройли кукраги ва ривожланган калçаси бор. У мо ” тадил ва севгининг кувончига рози булади. Унинг акли жуда фаол. Унинг Жаде эшиги секрецияси Лотус гулининг хидини эслатувчи ёкимли хидга эга. У кичик улчамдаги аёл хисобланади.\n2. Марек-Жаде дарвозаси\n9 бармокларидаги вагина чукурлиги-узунлиги тахминан 17,5 см. Бундай вагина булган аёл одатда кичик танага эга. Кукрак ва калçалар кенг ва кукрак майдони кутарилади. Унинг куллари ва оёклари яхши нисбатларга эга, узун буйин ва пешонали пешонаси бор. Томок, кузлар ва огиз катта; кузлар жуда чиройли. У жуда бекарор (куп киррали), мулойим ва окланган. У яхши хаёт, тинчлик ва сукунатни яхши куради. Унинг менопози осон эмас ва унинг севги шарбатлари Лотус каби хидланади. У урта катталикдаги аёл хисобланади.\n3. Фил-Жаде ховли\n12 бармокларидаги вагина чукурлиги-узунлиги 25 см. Одатда, бундай аёллар катта кукрак, кенг юз ва жуда киска оёклари ва куллари бор. У жуда куп ва жуда шовкинли. Унинг овози кескин ва купол. Бундай аёлларни кондириш жуда кийин. Унинг севги шарбатлари мул-кул ва иссикда фил секрецияси каби хидланади. У катта аёл деб хисобланади.


Келиб чиқиши ўзбекистонлик бўлган фуқаро Қозоғистон жанубидаги Жамбил вилояти маркази Тараз шаҳрида президент Нурсултон Назарбоев мансуб бўлган “Нур Отан” партияси биноси олдида ўзига ўт қўйди.\nҚозоғистон Бош прокуратурасининг 24 октябрь куни билдиришича, Тараз шаҳри марказий майдонида шанба куни соат 10.30лар чамасида 1995 йилда Ўзбекистонда туғилган ва айни пайтда жанубий Қозоғистон вилоятининг Сайрам туманида яшаётган фуқаро Е.А. Бектибаев ўзини ёқиб юборган.\nБектибаев олинган жароҳатлар оқибатида шаҳар касалхонасида вафот этган. Ўлимидан олдин у ўзининг бундай ҳолатга тушишига полиция департаменти сабаб бўлганини, полициячилар унга мунтазам босим кўрсатиб келгани”ни айтган. Бектибаев охирги умиди “Нур Отан” партиясидан эканини айтганидан сўнг вафот этган.\nҚозоғистон Бош прокуратураси мазкур воқеа юзасидан жиноят иши очилганини билдирди. Маълум қилинишича, ўзига ўт қўйган шахс бундан аввал оғир жиноят содир этганликда айбланиб судланган ва ўзига ўт қўйишидан аввал Тараз полицияси томонидан наркотик моддалар сақлашда гумонланиб қўлга олинган.


Ижтимоий бадалларни тўлаш тартиби енгиллаштирилди - Darakchi\nИжтимоий бадалларни тўлаш тартиби енгиллаштирилди\nЖАМИЯТ 30.03.2019, 18:32\nЎзбекистон ахборот ва оммавий коммуникациялар агентлигида Пенсия жамғармасига суғурта тўловларини амалга ошириш бўйича фуқароларга яратилган эркинликлар ва уларнинг аҳамиятига бағишланган матбуот анжумани ўтказилди.\nАнжуманда Молия вазирлиги ҳузуридаги бюджетдан ташқари Пенсия жамғармаси ижро этувчи директори ўринбосари Шуҳратжон Давронов суғурта тўловларини амалга ошириш бўйича яратилган шароитлар ва янгиликларга тўхталиб ўтди.\nЎзбекистон Республикаси Вазирлар Маҳкамасининг 2016 йил 22 февралдаги 46-сонли қарорига мувофиқ белгиланган имтиёзлар ҳақида аввал хабар берган эдик. Низомга кўра якка тартибдаги тадбиркорлар, ёлланма ишчилар, қорамол боқувчиларнинг суғурта бадалларини ихтиёрий тўлаш тартибларида белгиланган ставкалар бироз юқори (бир йилда энг кам иш ҳақининг 12 баравари –2 млн сўмдан ортиқ) бўлгани сабабли ўзини ўзи банд қилган фуқароларни пенсия бадали тўлашга жалб қилишда қийинчилик туғиларди. 2018 йил 5 июлда президентимиз томонидан имзоланган 3839-сонли қарорга кўра эса олдинги ставкалар кескин камайтирилди. Яъни энди чет элда ишлаб келган фуқаролар энг кам иш ҳақининг 4,5 бараварини (жами 952 минг сўм) тўлашса бир йиллик иш стажига эга бўлишади. Бундан мақсад фуқароларни пенсия тизимига ўз ҳиссасини қўшишга жалб қилиш ва келгусида пенсия ёшига етганда нафақа олиш имкониятини яратиб беришдан иборат.\nШуҳратжон Давроновнинг айтишича ҳозиргача ушбу имкониятдан фойдаланганлар сони 3000 нафардан ошган. Республикамиздаги барча абонентларга смс тарзида бу янгиликлар ҳақида хабар берилгани фуқароларнинг иш стажи ва пенсия борасида қизиқиши ортишига сабаб бўлди ва улар ўзларига пенсия олиш ҳуқуқини берувчи тўловни амалга оширишни бошлаб юборишди.\nАброр ХОЛМАТОВ, Пенсия жамғармасининг даромад ва харажатларни прогнозлаштириш сектори мудири:\nБугунги кунда ўз томорқасида банд бўлган фуқароларга ҳам иш стажига эга бўлиш имконияти яратилди. Хусусун Ўзбекистон Республикаси Президентининг 2018 йил 26 апрелдаги “Фермер, деҳқон хўжаликлари ва томорқа ер эгалари фаолиятини такомиллаштириш бўйича қўшимча чора-тадбирлар тўғрисида”ги 3680-сонли Қарорига асосан 4 сотихдан кам бўлмаган томорқа ерида банд бўлган ёки ушбу участкада қорамол ёхуд 50 бошдан кам бўлмаган парранда боқаётган жисмоний шахслар ҳам Пенсия жамғармасига энг кам иш ҳақининг бир бараварини тўлашса бир йиллик иш стажига эга бўладилар.\nЧет элда ишловчилар бир неча йиллик иш стажи учун бадални бирданига тўлашлари мумкин\nМаълумотларга кўра бугунги кунда ўртача ҳисобда 2 миллонга яқин фуқароларимиз чет элда: Россия, Қозоғистон ва Корея каби давлатларда ишлаб келмоқда. Ўтган йили 1800 га яқин фуқаролар бадал тўлаб иш стажи қайд эттириш имкониятидан фойдаланган эди. 2019 йил 1 мартгача олинган маълумотларга кўра эса шу икки ой ичида 3000 дан ошиқ фуқаролар тўловларни амалга ошириб, иш стажига эга бўлдилар.\nЭндиликда агар фуқаролар чет элда 4 йил 5 йил ёки ундан кўп давр мобайнида ишлаган бўлсалар ҳам Ўзбекистонга кириб келганда ўтган даврлардаги бадалларни тўлаб, ўша давр учун ҳам иш стажларини ҳисобга қўйдиришлари мумкин.\nҚоғозбозликка чек қўйилди\nҲозирги вақтда республикада ўртача ҳисобда 6 миллионга яқин фуқаролар томорқа хўжаликларида иш билан бандлиги тўғрисида маълумотлар мавжуд. Хўш, бу борада ўз ҳуқуқидан фойдаланмоқчи бўлганлар қандай ҳужжатлар тақдим этиши керак?\nТоморқасидан фойдаланувчи ёки қорамол, товуқ боқиш билан банд бўлган фуқаро фақатгина маҳалла фуқаролар йиғинидан ҳақиқатдан ҳам томорқа хўжалигида бирон иш билан шуғулланаётгани ҳақида маълумотнома олса кифоя. Шу маълумотнома ва паспортини олиб, ҳудудий давлат солиқ инспекциясига боради. Энг кам иш ҳақи миқдорида ижтимоий тўлов тўлайди (202730 сўм – икки юз икки минг етти юз ўттиз сўм) ва бир йиллик стажга эга бўлади.\nЯна бир муҳим жиҳати шуки, ушбу имтиёзлардан фойдаланишда фуқароларга яна бир қулайлик яратилди. Яъни ҳозирда Пенсия жамғармаси ва Давлат солиқ қўмитаси ўртасида электрон маълумот алмашинуви йўлга қўйилган. Демак бундан кейин пенсия ёшига етган фуқаролар нафақага чиқиш бўйича мурожаат қилганларида жамғарма томонидан Давлат солиқ қўмитасига қоғоз шаклида эмас, балки электрон шаклда маълумотлар тақдим этилади ва фуқаро тўлаган бадаллар бўйича маълумотлар электрон тарзда Пенсия жамғармасига юборилади. Бунинг натижасида одамларнинг қоғоз шаклида маълумотномалар олиб келиши билан боғлиқ оворагарчиликларига чек қўйилади.\nАнжуманда қатнашган мутахассисларнинг маълум қилишича айни вақтда чет элда ишлаётган фуқароларнинг иш стажини белгилаб берувчи ижтимоий бадални Пенсия жамғармасига уларнинг бу ердаги яқин қариндошлари ҳам тўлашлари мумкин. Ёки улар ўзи ишлаётган мамлакатдан туриб, Ўзбекистон Марказий банки ҳисоб рақамига тўлов туширсалар ҳам бўлади. Бунда тўлов миқдори хорижий валюта кўринишида ўтказиб берилади.\nМатбуот анжумани давомида жамғарма мутахассисларига журналистлар томонидан ногиронлиги бўлган фарзандларга қараётган оналарга ижтимоий нафақа ва пенсиялар тўлаш тартиби бўйича ҳам саволлар берилди. Айтилдики, болаликдан ногиронлиги бўлган боласининг парвариши билан шуғулланган оналар иш стажига эга бўлмаса ҳам уларга 55 ёшдан ижтимоий нафақа тайинланади. Бунинг учун улар расман ариза билан мурожаат қилишлари керак.\nШу кунгача ногирон фарзанди бор аёллардан 598 нафари мурожаат қилган. Улар бутун умр касал фарзандини қараган ва ҳеч қаерда ишламаган. Бундайларга қатъий тарзда нафақа белгиланади. Пенсия жамғармаси вакилининг маълум қилишича 598 аёл шу йил апрел ойидан ўз нафақаларини ола бошлайдилар. Бунда қўшимча ҳужжатлар олиб келиш талаб этилмайди.


Жаҳон тан олган тараққиёт йўли\nБарчамиз учун энг улуғ, энг азиз бўлган айём — мустақиллик байрами арафасида ортга назар ташлаб, ўз тараққиёт йўлимиз давомида эришган натижаларимизни сарҳисоб қилиш, келгусидаги режаларни белгилаб олиш яхши анъанага айланган. 25 йил, бу — тарих олдида ниҳоятда қисқа муддат. Аммо ушбу давр мобайнида Ўзбекистон асрларга татигулик ютуқларни қўлга киритдики, бундан ҳар биримиз чексиз фахр ва ифтихор ҳиссини туямиз.\nАҳоли фаровонлигини таъминлашнинг муҳим кафолати\nЎзбекистон мустақил давлат ва жамият қуриш, халқимиз учун фаровон ҳаёт барпо этиш йўлида тарихан қисқа давр мобайнида, ҳақиқатан ҳам, асрларга татигулик ютуқларга эришди.\nкўп жиҳатдан ёшларнинг интеллектуал салоҳиятига боғлиқ\nЖонажон Ватанга чексиз эҳтиром\n“Туркистон” саройида мамлакатимиз мустақиллигининг 25 йиллигига бағишлаб ташкил этилган “Ягонасан, муқаддас Ватан!” республика кўрик-танловининг якуний босқичи бўлиб ўтди.\nДеҳқон мададкори, юқори ҳосил гарови\nҚишлоқ хўжалигида самарадорликнинг юқори бўлиши кўп жиҳатдан мазкур соҳада етакчи куч сифатида шаклланган фермер хўжаликларининг замонавий техникалар билан таъминлаш даражасига боғлиқ. Ахир “Техника — деҳқон қаноти” деб бежиз айтилмаган. Чунки ер майдонларини экиш мавсумига сифатли тайёрлаш, уруғ қадаш, ниҳолларни обитобида парваришлаш, ҳосилни нест-нобуд қилмай йиғиштириб олиш — буларнинг барчаси техника кучи ёрдамида амалга оширилади.\nЮксак эътибор ифодаси\nМамлакатимизда мустақиллигимизни мустаҳкамлаш, демократик ислоҳотларни янада чуқурлаштириш, иқтисодиётни ривожлантириш ҳамда шаҳару қишлоқларимизда замонавий шарт-шароитлар яратишга қаратилган эзгу саъй-ҳаракатлар изчил давом эттирилиб, асрларга татигулик ютуқ ва натижаларга эришилмоқда. Ана шу муваффақиятлар, шубҳасиз, юртимизда ҳукм сураётган тинчлик ҳамда осойишталик билан чамбарчас боғлиқ.\nЁшлар — бизнинг келажагимиз\nСоғлом ҳамда баркамол авлодни вояга етказиш юртимизда олиб борилаётган давлат сиёсатининг устувор йўналишларидан бири ҳисобланади. Шу мақсадда “Фарзандларимиз биздан кўра кучли, билимли, доно ва албатта бахтли бўлишлари шарт!” деган эзгу ғоя асосида юксак замонавий талабларга жавоб бера оладиган, янгича фикрлайдиган, мамлакатимиз келажаги тақдирини ишониб топшириш мумкин бўлган ёш мутахассислар тайёрланмоқда.


Хушхабар! Рамазон ойида “Умар ибн Хаттоб” сериали MilliyTV орқали намойиш этилади! | Azon.uz - Ахборот-таҳлилий портал\nХушхабар! Рамазон ойида “Умар ибн Хаттоб” сериали MilliyTV орқали намойиш этилади!\n14:31 14.05.2018 7900\n“Умар ибн Хаттоб! Ислом осмонида порлаган ёрқин юлдуз. Қалби иймон нурига лиммо-лим тўлган, Ҳақ таолонинг ҳақиқий қули! Унинг муҳаббатида шубҳа, ишончида гумон, қатъият ва жасоратида чегара йўқ!”\nАввал хабар берганимиздек, “Умар ибн Хаттоб” сериалини телевидение орқали намойиш этиш устида иш бошланган эди. Бироқ бир пайтнинг ўзида MilliyTV ва MY5 телеканаллари анонс бергач, айнан қайси телеканал намойиш этаркин деган савол очиқ турганди.\nБугун бизга етиб келган хабарга кўра, MilliyTV бу борадаги барча расмиятчиликларни якунлади ҳамда муборак Рамазон ойида юртдошларимиз мазкур телеканал орқали улуғ саҳоба, амирул мўминин Умар ибн Хаттоб розияллоҳу анҳунинг ҳаётлари ҳақидаги сериални кўришлари мумкин.\nМаълумотларга кўра, сериал ифторлик вақтига яқин, соат 19.00 да эфирга узатилади.\nУмид қиламизки, ушбу сериални кўрган барчаларимизнинг қалбимиз нурга тўлсин. Кўрганларимизга, эшитганларимизга амал қилишни Аллоҳ насиб этсин.\nПарвардигордан сўраймизки, юртимизда бўлаётган бундай хушхабарлар аримасин. Бу каби ишларнинг бошида турганларнинг барча эзгу ишларида Аллоҳ мададкор бўлсин.


Амброксол 15 – medu.uz – Дорилар ҳақида маълумотлар ўзбек тилида\nHome Йўриқномалар Амброксол 15\nПрепаратнинг савдо номи: Амброксол 15\nТаъсир этувчи модда (ХПН): амброксол гидрохлориди;\n5 мл сироп қуйидагиларни 15 мг амброксол гидрохлоридини (100% қуруқ моддага қайта ҳисобланганда) сақлайди;\nЁрдамчи моддалар: натрий бензоати (Е211), пропиленгликоль, глицерин, натрий сахарини, сорбит (Е420), гидроксиэтилцеллюлоза, лимон кислотаси моногидрати, ўрик ароматизатори, апельсин ароматизатори, ментол, тозаланган сув.\nТаърифи: рангсиз ёки бироз сарғиш рангли ўзига хос хидли тиниқ, қовушқоқ суюқлик.\nФармакотерапевтик гуруҳи: Йўтал ва шамоллаш касалликларида қўлланадиган восита. Муколитик воситалар. Амброксол\nАмброксол нафас йўлларининг безлари секрециясини оширади, нафас йўлларининг қилча (ворсинка) лари фаоллигини рағбатлантиради, ўпкада сурфактантни ҳосил бўлишини кучайтиради. Бу самаралар балғамни кўчишини ва чиқарилишини (мукоциллиар клиренсни) енгиллашишига олиб келади. Суюқликни секрециясини фаоллашуви ва мукоцилиар клиренсини ошиши шиллиқни чиқарилишини енгиллаштиради ва йўтални камайтиради.\nПрепаратнинг таъсири қўллангандан сўнг 30 минутдан кейин кузатилади ва тахминан 10 соат давом этади.\nПрепаратни сўрилиши тез ва етарлича тўлиқ бўлади. Қон плазмасида максимал даражасига 0,5-3 соатдан кейин эришилади. Амброксолни плазма оқсиллари билан боғланиши даражаси 80-90% ни ташкил этади.\nАмброксолни қондан тўқимага тақсимланиши тез юз беради ва ўпкада фаол модданинг концентрацияси юқори бўлади. Препарат гематоэнцефалик тўсиқ ва йўлдош тўсиғи орқали ўтади, кўкрак сутига киради.\nАмброксол жигарда конъюгация йўли билан метаболизмга учрайди. Қон плазмасидан ярим чиқарилиш даври 10 соатни ташкил этади; организмда тўпланиши аниқланмаган. Сувда эрувчан метаболитлар ҳолида буйрак орқали тахминан 90%, ўзгармаган ҳолда – 5% чиқарилади. Ярим чиқарилиш даври оғир даражадаги сурункали буйрак етишмовчилигида узаяди.\nБронхиал секрецияни бузилиши ва балғамни ажралиб чиқишини сусайиши билан боғлиқ бўлган ўткир ва сурункали бронхопульмонал касалликларида секретолитик даволаш учун қўлланади.\n2 ёшгача бўлган болаларга: (1/2 ўлчов қошиғи) дан суткада 2 марта буюрилади, бу суткада 15 мг амброксолга эквивалентдир;\n2 ёшдан 6 ёшгача бўлган болалар: 2,5 мл (1/2 ўлчов қошиғи) дан кунига 3 марта буюрилади, бу суткада 22,5 мг амброксолга эквивалентдир.\n6 ёшдан 12 ёшгача бўлган болалар: 5 мл (1 ўлчов қошиғи) дан кунига 2-3 марта буюрилади, суткада 30-45 мг амброксолга эквивалентдир.\nПрепаратни овқатланишдан қатъий назар қабул қилиш мумкин. Овқатланиш препаратнинг самарадорлигига таъсир қилмайди.\nЎткир касалликларда агар касалликнинг симптомлари препаратни қабул қилинишига қарамай, йўқолмаса, ва/ёки кучайса, шифокор билан маслаҳатлашиш керак.\nОвқат ҳазм қилиш йўллари: диспепсия, жиғилдон қайнаши, қусиш, қоринда оғриқ, ич кетиши, қабзият, гиперсаливация, оғизни қуриши, оғиз бўшлиғи ва/ёки халқумнинг шиллиқ қаватини гипестезияси.\nНафас тизими: ринорея, юқори нафас йўллари шиллиқ қаватини қуриш, хансираш (ўта юқори сезувчанлик реакциясининг симптоми сифатида).\nСийдик чиқариш тизими: дизурия.\nНерв тизими: дисгевзия (таъм билиш хиссини бузилиши).\nИммун тизими, тери ва тери ости тўқималари: қичишиш, тошма, эшакеми, ангионевротик шиш, анафилактик реакциялар (шу жумладан, анафилактик шок), иситма, эт увишиши, бошқа аллергик реакциялар.\nБошқалар: шиллиқ қават томонидан реакциялари.\nЖуда кам холларда Стивенс-Джонсон синдроми ва Лайелл синдроми каби терининг оғир даражадаги шикастланишлари ривожланиши мумкин.\nАмброксолга ёки препаратнинг бошқа компонентларига юқори сезувчанлик (аллергия);\nфруктозани наслий ўзлаштираолмасликда қўллаш мумкин эмас.\nАмброксолни антибиотиклар (амоксициллин, цефуроксим, эритромицин, доксициклин) билан бира қўллаш, ўпка тўқимасида антибиотикларнинг концентрациясини ошишига олиб келади. Амброксол 15 ни йўталга қарши препаратлар билан қўллаш йўтални камайиши оқибатида балғам ажралиб чиқишини қийинлашишига олиб келади.\nАмброксол гидрохлориди каби муколитик воситалар қўлланганида Стивенс-Джонсон синдроми ва Лайелл синдроми (токсик эпидермал некролиз) каби терини оғрир даражадаги шикастланишларини ягона холларда ривожланганлиги юзасидан хабарлар берилган. Уларни асосан касалликнинг оғирлиги ва/ёки ёндош даволаш билан боғлиқ деб тушунтириш мумкин. Бундан ташқари, Стивенс-Джонсон синдроми ёки Лайелл синдромининг бошланғич босқичида пациентларда иситма, танада оғриқ (зирқираш), ринит, йўтал, томоқда оғриқ каби гриппсимон носпецифик продромал симптомлар кузатилиши мумкин. Уларни нотўғри бахолаш оқибатида пациентлар йўтал ва шамоллашни симптоматик даволаш учун препаратларни қабул қилишлари мумкин бўлган. Шу сабабли, Амброксол 15 қўлланганида тери ва/ёки шиллиқ қаватларни шикастланиши пайдо бўлганида препарат қабул қилишни дарҳол тўхтатиш ва тиббий ёрдамга мурожаат қилиш керак.\nМеъда ва ўн икки бармоқ ичак яраси бўлган пациентларга препаратни эҳтиёткорлик билан қўллаш керак. Буйрак фаолиятини бузилишларида ёки жигарнинг оғир касалликларида Амброксол 15 ни фақат шифокорнинг маслаҳатидан сўнггина қўллаш керак, қабул қилишлар орасидаги интервални узайтириш ёки препаратнинг дозасини камайтириш мумкин. Амброксол гидрохлориди жигарда метаболизмга учрайди ва организмдан буйрак орқали чиқарилади, шунинг учун оғир даражадаги буйрак етишмовчилигида жигарда амброксол ва/ёки унинг метаболитларини тўпланиши юз бериши мумкин.\nДаволаниш вақтида препаратнинг муколитик самарасини кучайтириш учун етарли миқдорда суюқлик (шарбатлар, чой, сув) истеъмол қилиш керак.\nПрепарат таркибида сорбит сақлайди. Фруктозани кам учрайдиган наслий ўзлаштиролмаслик муаммолари бўлган пациентлар ушбу препаратни қўлламасликлари керак. Сорбит, шунингдек енгил сурги самарасини чақириши мумкин.\nАмброксол 15 таркибида қанд сақламайди, шунинг учун уни қандли диабети бўлган беморларда қўллаш мумкин.\nПрепарат таркибида алкоголь сақламайди.\nАмброксол 15 йўталга қарши препаратлар билан бирга йўтал камайганида балғамни ажралиб чиқишни камайишига олиб келади.\nШиллиқни секрецияси кучайганида, бронхомотор фаолият бузилганида (масалан, бирламчи цилиар дискинезия каби кам учрайдиган генетик детерминацияланган касалликларда шиллиқ катта миқдорда тўпланиши мумкинлиги сабабли, муколитик воситаларни (шу жумладан, амброксолни) эҳтиёткорлик билан қўллаш керак.\n2 ёшгача бўлган болаларга препаратни қўллашдан олдин шифокор билан маслахатлашиш керак.\nҲомиладорликни I уч ойлигида препаратни қўллаш тавсия этилмайди, ҳомиладорликни II ва III уч ойликларида препаратни она учун кутилган фойда ва ҳомила учун бўлиши мумкин бўлган хавф нисбати яхшилаб бахолангандан сўнг қўллаш мумкин.\nАмброксол кўкрак сутига ўтади, шунинг учун эмизиш даврида препаратни қўллаш тавсия этилмайди.\n2 ёшгача бўлган болаларга шифокорнинг кўрсатмаси бўйича буюрилади.\nПрепарат болаларда қўллаш учун мўлжалланган.\nҲозирги вақтда амброксолнинг дозасини ошириб юборилишининг специфик симптомлари номаълум. Дозаси бехосдан ошириб юборилганида ва/ёки нотўғри қўлланганида амброксол гидрохлоридининг ножўя самараларига хос бўлган симптомлар кузатилиши мумкин. Даволаш симптоматик.\n100 мл дан флаконларда ва банкаларда, 1 флакон ёки 1 банка ўлчов қошиғи билан бирга қутида.


UZ/Коронавирус: юқтирганлар 65 киши, 13 беморда ўпка яллиғланиши бошланди. Наманган ёпилди\n21 май 2022, Тошкент вақти: 23:33\nИИВ постларида автотранспорт воситалари дезинфекция қилинмоқда, 25 март, 2020\n26 март ҳолатига кўра:\n- Ўзбекистонда 65 кишида вирус аниқланди. Беморларнинг қарийб ҳаммаси хорижда бўлганлар ва уларнинг яқинларидир. Булар орасида хорижда бўлмаган 20 яшар қиз ҳам бор.\n- ССВ: 4 беморнинг аҳволи оғир, жами 20 минг одам шифохона ва уй карантинида. Илк беморлар тузалишни бошлади.\n- 25 мартдан кўчада ниқобсиз юриш тақиқланди, 24 мартдан Тошкентга кириш-чиқиш тўхтади, аксар вилоят марказларига кириш-чиқиш назоратда.\n- Италияда вирусга чалинганлар 70 мингга яқинлади, ўлганлар сони 7 мингга яқин. Европа ҳануз COVID-19 пандемиясининг ўчоғи бўлиб қолмоқда.\n- Вирус юқтирганлар расмий сони 424 мингдан ортиқ, ўлганлар сони эса 19 мингдан ортиқ, тузалганлар 109 минг кишидан ошди.\nЎЗБЕКИСТОН: яна беш кишида коронавирус инфекцияси аниқланди\nЎзбекистонда коронавирус инфекцияси билан касалланганлар сони яна беш нафарга ошди.Бу ҳақда маълумот тарқатган Соғлиқни сақлаш вазирлигига кўра, айни пайтда мамлакат бўйлаб COVID-19 вирусигачалинганлар сони 65 нафарни ташкил этмоқда.\nЎЗБЕКИСТОН: Наманган ёпилади\n26 мартдан Наманган шаҳрига кириш ва чиқиш тўхтатилади.\nGazeta.uz нашрининг ёзишича, икки ой давомида коммунал хизматлар ва телефон алоқаси учун қарздорлар хизматлардан узилмайди.\nНаманган шаҳридаги «Чорсу» ва «Яшил» деҳқон бозорлари ва озиқ-овқат дўконларига қишлоқ хўжалиги ва озиқ-овқат маҳсулотларини, шунингдек, дорихоналарга дори-дармонлар ва антисептик воситаларни олиб кирилишида алоҳида махсус рухсатнома асосида, юк ташиш машинаси ва маҳсулотларни дезинфекция қилган ҳолда кириши таъминланади.\nЎЗБЕКИСТОН: 13 беморда ўпка яллиғланиши бошланган\nРеспублика бош давлат санитария инспектори Нурмат Отабеков вирус аниқланган беморлардан 13 нафарида ўпка яллиғланиши бошланганини маълум қилди.\nУнга кўра, 4 нафарининг аҳволи оғир.\nKun.uz нашрининг ёзишича, беморлар интенсив-терапия муолажаларини олмоқда.\n55 беморнинг барчаси Вирусология илмий-текшириш институти клиникасида даволаш муолажаларини олмоқда.\n“Мазкур институт раҳбарияти маълумотига кўра, ҳозирги дақиқаларда 13 нафар беморда ўпка яллиғланиши – пневмония аломатлари кузатиляпти. Беморлардан 4 нафарининг аҳволи оғир деб баҳоланмоқда. Улар интенсив-терапия муолажаларини олмоқда", деб маълум қилди Отабек Нурматов.\nБундан ташқари, Қорақалпоғистон Республикаси, вилоятлар ва Тошкент шаҳар даволаш профилактика муассасаларида, профилакторияларида, санаторияларида ташкил этилган махсус изоляторларда ҳаммаси бўлиб 28 мингдан кўпроқ фуқаро карантинда сақланмоқда.\nМАРКАЗИЙ БАНК: жисмоний шахсларга кредит имтиёзи беришни тавсия қилди\nМарказий банк жисмоний шахслар ва якка тартибдаги тадбиркорларнинг мурожаатларига асосан, тижорат банкларга 2020 йил 1 октябрга қадар кредит тўловларини қайтаришда имтиёзли давр бериш ва мос равишда якуний тўловлар муддатларини узайтиришни тавсия қилди.\nРОССИЯ: Внуководан 1 жасад келтирилди, 4 кишида иситма қайд этилди\n24 март куни ярим тунда Россия Федерациясидан 614-сонли рейс билан “Внуково - Бухоро” йўналишида учган авиарейс қабул қилинди.\nВилоят ҳокимлиги матбуот хизматига кўра, самолёт бортида 266 нафар ватандош - 202 нафари эркак, 64 нафари аёл ва 11 нафари вояга етмаганлар бор эди.\nЙўловчилар орасидан тана ҳарорати юқори бўлганлиги сабабли 4 киши вилоят Юқумлик касалликлар шифохонасига олиб борилган. Авиабортда Вобкент туманида истиқомат қилган бир фуқаронинг жасади ҳам қабул қилинган. Маълум бўлишича, Россия Федерациясига қатнаб, ишлаб юрган бу фуқаро инсульт касаллиги натижасида чет элда вафот этган.\nҚолган йўловчиларнинг ҳар бирига нисбатан тиббий-профилактик нуқтаи назардан қаттиқ назорат ўрнатилган.\nФИКР: $1 млрд. доллар қарзни қаердан олиши мумкин?\n"Ўзбекистон учун бу маблағ етарли бўлмаслиги ва камида 5-6 млрд АҚШ доллар қарз олиш керак деган фикр ҳам мавжуд.\nБундай катта миқдордаги қарз ҳақиқатан керак ёки керак эмаслигини бир четга суриб, шуни айтиш керакки, нафақат, 5-6 млрд доллар, балки 1 млрдни ўзини жалб қилиш ҳам осон кечмайди".\nИИВ: карантиндагиларнинг телефони хавфсизлик боис олинмоқда\nИчки Ишлар вазири матбуот котиби Шохруҳ Ғиёсов иштирокида брифинг ўтказилди.\nУнга кўра, карантин ўрнатилган жойларда хавфсизликни таъминлаш ишлари ёлғон ахборотлар тарқатиш, аҳолида ваҳима кайфиятини уйғотувчи материаллар тарқалишининг олдини олишни ҳам ўз ичига олади ва шу боис мобил телефонлар олиб қўйилади.\nТОШКЕНТ: 3000 кишилик карантин маркази қуришмоқчи\nЎЗБЕКИСТОН: тадбиркорга ижарадан енгиллик\nДавлат мулки обьектларини ижарага олган тадбиркорлик субьектлари карантин сабабли фойдаланилмаган давр учун ижара тўловидан озод қилинади.\nИИВ: 90 кишига карантин қоидасини бузди, деб чора кўрилди\nИчки ишлар вазирлиги коронавирус карантинига жойлаштирилганлар ва бу тартибни бузганларга оид статистикани эълон қилди.\nМаълум қилинишича, шу кунгача 90 кишига маъмурий чора кўрилган, 3 киши жиноий жавобгарликка тортилган.\n24 март соат 18:00га қадар жами 28 066 киши карантинга олинган, 19 мингга яқини уй шароитида, 9 минг 105 нафари эса тиббиёт муассасасида тиббий кузатув остида.\nШАРҲ: кредит каникулининг бадали?\nDavletovuz Телеграм каналининг ёзишича:\n- 2020 йилнинг 1 февраль ҳолатига кўра, тижорат банклари томонидан жисмоний шахсларга жами 40,8 трлн сўмлик кредит, шу жумладан, 21,2 трлн сўмлик ипотека, 5,8 трлн сўмлик автокредит, 3,3 трлн сўмлик микроқарз ажратилган. Тадбиркорликни йўлга қўйиш учун 6,1 трлн, бошқа истеъмол кредитлари учун 4,5 трлн сўм кредит берилган.\nҚОНУНЧИЛИК: карантинни бузганлик учун кучайтирилган жазо қанақа бўлади?\nЖиноят Кодексига киритишг кўзланаётган ўзгартиришга кўра, эндиликда карантин қоидасини бузган шахс 3 йилгача аҳлоқ тузатиш жазосига ҳукм қилиниши мумкин.\nSIZDAN TELERAM: масофавий таълим учун Интернет суст\nАҚШ: Илон Маск эҳсон қилди\nАмерикалик дунëга машҳур ихтирочи¸ электромобиллар ишлаб чиқарувчи Tesla ширкати асосчиси Илон Маск коронавирусга қарши курашга ëрдам сифатида Калифорния штати расмийларига 1255 та сунъий нафас олдириш аппаратини топширди.\nЎЗБЕКИСТОН: ахлат титиб юрган шахс рухий хасталар рўйхатида\nSIZDAN TELERAM: бўм-бўш вагонлар\nЎЗБЕКИСТОН: кучайтирилган тартиб нималардан иборат?\nРОССИЯ: цензура учун қораланди\nЎЗБЕКИСТОН: ўқитувчиларнинг ёзги таътили қисқаради\nХалқ таълими вазири матбуот котиби Анвар Умаров:\n"Республикамиздаги барча педагоглар жорий йилнинг 18 мартидан бошлаб ҳақ тўланадиган меҳнат таътилига чиқарилди. Ушбу меҳнат таътили ўқитувчиларнинг ёзги даврда бериладиган меҳнат таътилининг бир қисми бўлиб, амалдаги меҳнат қонунчилигига мувофиқ расмийлаштирилади.\nЯъни ўқитувчилар ҳозирда олган таътил даврининг фойдаланилмаган қисмини ёзда давом эттиради. Бошқача айтганда, ёзги таътил даври мос равишда қисқаради".\nSD-TA'SIR: ва ниҳоят, чиқиндини олиб кетишди\nДУНЁ: коронавирусдан қўрқманг!\nCOVID-19 коронавирус инфекцияси ҳақида ошиқча хавотирланиш касалликка чалиниш эҳтимолини ошириши мумкин. Бунинг сабаби давомли хавотир ва саросиманинг иммун тизимини заифлаштириши билан изоҳланмоқда.\nЎЗБЕКИСТОН: мактабда дарслар 25 майда тугаши ҳозирча номаълум\n"Республика Махсус комиссияси қарорига асосан таътилнинг давомийлигига қараб ўқув жараёнларини давом этиши ёки этмаслиги ҳақида ўқувчилар ва ота-оналар хабардор қилинади".\nSIZDAN TELERAM: Андижонда дезинфекция\nЎЗБЕКИСТОН: мажбурий карантин учун имтиёз\nТАДҚИҚОТ: коронавирус асоратларини камайтириш уринишлари\nКанадалик тадқиқотчилар душанба куни коронавирус билан боғлиқ ўпкадаги асоратлар ва ўлимга сабаб бўлувчи хатарларни камайтириш учун ўпка шамоллашига қарши кучли дорини қўллаш бўйича тадқиқотга киришди.\nCOVID-19 вирусини юқтирган 7-8 нафар беморнинг ўпкаси “цитокин бўрони” деб аталувчи фаоллашган иммунитет ҳужайралари қаттиқ тебраниши сабабли оғир асоратларга дучор бўлган.\nSIZDAN TELERAM: Андижонда пул йиғишяпти\nЎЗБЕКИСТОН: вирусга чалинганлар яна беш нафарга кўпайди\nЎзбекистонда COVID-19 инфекцияси билан касалланганлар сони, Соғлиқни сақлаш вазирлиги маълумотига кўра, яна 5 нафарга ошган.\nАйни дамда коронавирусга чалинганлар сони 55 нафарга етганини маълум қилган вазирлик сўнгги хасталарнинг вирусни қаерда, қачон ва кимдан юқтириб олганига аниқлик киритмаган.\nФАТВО: шу кунда 15 кишилик жаноза шариат талабига мос\nВазирлар Маҳкамаси қарори билан Ўзбекистонда барча турдаги оммавий тадбирлар - байрам тадбирлари, спорт мусобақалари, шунингдек, театр, кино ва концерт дастурлари ҳамда тўйлар, оилавий тантаналар, маърака ва маросимлар ўтказилиши (дафн маросимлари 10-15 кишидан кўп бўлмаган ҳоллар бундан мустасно) тўхтатилган.\nЎзА агентлигига интервью берган Мусулмонлар идораси раиси ўринбосари Ҳомиджон Ишматбековга кўра, "жаноза намози ва маъракаларини айни кунлардаги оғир касаллик пандемияси даврида ихчам шаклда ўтказиш шариатимизнинг талаби ҳисобланади".\nОЗОДМАКТУБ: "Кредитни қандай тўлаймиз?!"\n"Ассалому алейкум Озодлик. Сурхондарё вилоят Музработ тумани тадбиркорлар томонидан ёзмоқдамиз.\nКоронавирус карантини окибатида бизларни ошхона савдо дўконларимиз туйхоналарни карантин натижасида ёпиб ташлашди. Бизларни банкдан олган кредитларимизни тўлаш имконияти булмаяпти. Хар кунги савдо билан кредитларни тўлаб келардик. Президентимизни қарорларини бизларни банклар инобатга олмаяпти.\nФаолиятимиз тўхтаганидан қанақа кредит тўлай оламиз ёки карантинни тўхтатиб ошхоналаримизни очиб беришсин ёки карантин тугагунча кредитларимизни музлатиб беришсин.\nЎзбекистонда банклар алохида монополиями ёки Марказий банкни алохида буйруғими. Илтимос юқори раҳбарлар бизларни арзимизни назоратга олишсин".\nЎЗБЕКИСТОН: 5 млрд. сўмдан ортиқ пул йиғилди\nСоғлиқни сақлаш вазирлиги қошида ташкил этилган Меҳр-шафқат ва саломатлик жамоат фонди ҳисоб рақамига 5 миллиард сўмдан кўпроқ маблағ тушди.\nВазирлик ўзбекистонликлардан коронавирусга қарши кураш учун хайр-эҳсон қилишни сўраган эди.\nЎЗБЕКИСТОН: карантинга олинганлар вилоятлар кесимида\nАввалги қисмларини қуйидаги линкда ўқишингиз мумкин:


Бразилия Буюк Британиянинг Амазония учун ёрдамини қабул қилишга рози бўлди\nБразилия ташқи ишлар вазири Эренсту Араужу ҳукумат номидан Буюк Британиянинг Амазониядаги ўрмон ёнғинларига қарши кураш учун ажратган ёрдамини қабул қилишга рози бўлди. Бу ҳақда Globo нашри хабар берди.\nМаълум қилинишича, Араужу 27 августда Буюк Британия ташқи ишлар вазири Доминик Рааб билан телефон орқали мулоқот ўтказиб, унинг давомида Лондоннинг 10 млн фунт стерлинг (12 млн доллар) миқдоридаги ёрдами таклифини олди.\nШунингдек, Бразилия ҳукумати матбуот котиби Отавиу Регу Баррус мамлакатининг хорижий давлатлар ва халқаро ташкилотлардан Амазониядаги ёнғинлар ва ўрмонлар кесилишига қарши молиявий ёрдамини Бразилия бу маблағларни ўзи мустақил равишда бошқариши шарти билан қабул қилишга тайёрлигини маълум қилган.\nАввалроқ Бразилия Франция президенти Эммануэль Макрон ёнғинларга қарши кураш учун таклиф қилган, “Катта еттилик”нинг 20 млн евролик ёрдамини қабул қилишдан бош тортганди. Бунга эса Бразилия президенти ва Макрон ўртасидаги зиддият сабаб бўлган.\nМаълум қилинишича, январдан августгача ёнғинлар оқибатида Амазония ўрмонларининг Бразилияда жойлашган 1,8 млн гектари йўқ бўлган. Бундан ташқари, ўрмонлар ноқонуний кесилиши оқибатида уларнинг майдонлари ҳар йили минглаб километрларга қисқариб бормоқда.\nАмазония ўрмонлари “сайёрамиз ўпкаси” деб аталади, чунки у ерда сайёрамиздаги умумий кислороднинг 20 фоизи ишлаб чиқарилади.\nЎтган ҳафта Бразилия президенти Жаир Болсонару Амазония ўрмонларини ўчириш учун армияни жалб қилишга рухсат берувчи фармонни имзолади. Айни вақтда ёнғинларга қарши тадбирларда 43 мингдан кўпроқ ҳарбий иштирок этмоқда.


Ўзбекистонда “Ўзбеккосмос” Агентлиги ташкил қилинади - Anhor\nAnhor Все посты Ўзбекистонда “Ўзбеккосмос” Агентлиги ташкил қилинади\nЎзбекистонда “Ўзбеккосмос” Агентлиги ташкил қилинади\nЎзбекистон Президенти Шавкат Мирзиёев мамлакатда космик фаолиятни ривожлантириш ҳақидаги фармонни имзолади...\n30 август куни Ўзбекистон Президенти Шавкат Мирзиёев мамлакатда космик фаолиятни ривожлантириш ҳақидаги фармонни имзолади. Унга кўра Вазирлар Маҳкамаси ҳузурида Космик тадқиқотлар ва технологиялар агентлиги (“Ўзбеккосмос”) ташкил қилинади, дея хабар беради Газета.uz.\nАгентлик космик соҳани ривожлантириш ва ундан фойдаланиш жабҳасида ягона давлат сиёсати ва стратегик йўналишларни ишлаб чиқиш ва амалга татбиқ этишга жавобгар ҳисобланган давлат бошқарув органи бўлади. Унинг асосий вазифалари орасида қуйидагилар бор:\n· Ўзбекистонда космик тармоқни ривожлантиришнинг давлат дастурларини ишлаб чиқиш ва амалга ошириш;\n· космик тармоқ инфратузилмаси, космик тадқиқотлар ва технологиялар, илмий-изланиш, тажриба-конструкторлик ва инновацион ишларни ривожлантириш бўйича комплекс чора-тадбирларни ишлаб чиқиш ва амалга ошириш;\n· стратосфера ва бошқа учувчисиз учиш аппаратлари, шунингдек, ерни масофадан туриб зондлаш ва йўлдошли алоқа космик аппаратларини қўллаган ҳолда давлат органларига масалаларни ҳал этиш самарадорлигини оширишда кўмаклашиш;\n· хорижий инвестициялар ва илғор технологияларни космик фаолият соҳасига, шу жумладан, давлат-хусусий шериклик шартлари асосида жалб қилиш.\nКосмик тармоқни ривожлантиришнинг стратегик масалалари бўйича қарорлар қабул қилиш “Ўзбеккосмос” агентлигининг Илмий-техник ва эксперт кенгаши хулосалари асосида амалга оширилади. Унинг таркиби Ахборот технологиялари ва коммуникацияларини ривожлантириш вазирлиги, Мудофаа вазирлиги, Инновацион ривожланиш вазирлиги, Олий ва ўрта махсус таълим вазирлиги, Ер ресурслари, геодезия, картография ва давлат кадастри давлат қўмитаси, Давлат геология ва минерал ресурслар қўмитаси, Фанлар академияси, бошқа манфаатдор вазирлик ва идоралар вакиллари, шунингдек, космик тадқиқотлар ва технологиялар соҳасидаги халқаро экспертлардан ташкил топади.\nШунингдек, Фармон билан 2019-2020 йилларда Ўзбекистон Республикасида космик тармоқни ривожлантириш бўйича “Йўл харитаси” ҳам тасдиқланди.\n2019 йил 1 ноябрга қадар Ўзбекистон Республикасининг “Космик фаолият тўғрисида”ги қонуни лойиҳасини ишлаб чиқиш, 2020 1 июлга қадар 2020-2030 йиллар давомида Ўзбекистон Республикасида космик тармоқни ривожлантириш давлат дастури лойиҳасини ишлаб чиқиш режалаштирилган.\nХитой Ўзбекистонда коронавирусга чалинган беморларни масофадан туриб даволашга ёрдам бермоқда


Самарқандда юқумли касалликлар шифохонаси ва карантин мажмуаси қурилмоқда — Sof.uz\n29.05 10:07 137 Тиббиёт\nСамарқанд шаҳридаги ҳарбий қисм ҳудудида 100 ўринли касалхона мажмуаси қурилиши бошланди. Бу ҳақда UzA хабар бермоқда. Қурилиш учун 18 гектар ер майдони ажратилган. Лойиҳада тиббий-реанимация бўлимини, шунингдек, тиббиёт ходимлари учун турар жойни ташкил этиш кўзда тутилган.\nБош пудратчи - "Бунёдкор обод Пастдарғом" давлат унитар корхонаси мажмуани бир ой ичида фойдаланишга топширишни режалаштирмоқда.\nБундан ташқари, ҳарбий қисмга туташ ҳарбий шаҳарчада 1000 ўринли карантин мажмуаси қурилиши бошланди. "Ўзавтосаноат" АЖ бу ерга контейнерлар келтиришни бошлади, Соғлиқни сақлаш вазирлиги мажмуа учун зарур тиббий асбоб-ускуналар, диагностика ва тиббий асбоб-ускуналар билан таъминлайди.\nКелгусида ушбу тиббиёт муассасалари Мудофаа вазирлигига топшириш режалаштирилмоқда.\n7.07 11:00 484 Ўзбекистон\n6.07 15:27 1444\n3.07 13:27 480 Ўзбекистон


ЎзА - Нарх-наво ошиб кетмаслиги учун шаффоф тизим яратилмади. Нега?\nНарх-наво ошиб кетмаслиги учун шаффоф тизим яратилмади. Нега?\n2020 йил 20 июль куни Олий Мажлис Қонунчилик палатасидаги Ўзбекистон ХДП фракциясининг видеомулоқот шаклидаги йиғилиши бўлиб ўтди. Унда депутатлар Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид давлат дастурининг I ярим йилликдаги ижроси натижалари ҳақидаги Ҳукумат ҳисоботини муҳокама қилди.\nДавлат дастури ижроси доирасида умумий қиймати 18,2 трлн. сўм ва 10,3 млрд. АҚШ долларига тенг лойиҳаларни амалга ошириш назарда тутилган.\nЙиғилишда алоҳида таъкидландики, коронавирус билан боғлиқ пандемия дунё давлатлари, жумладан, мамлакатимиз иқтисодиётини қийин синовларга дучор қилди, турли лойиҳа ва режаларни амалга ошириш имкониятларини пасайтирди. Халқаро валюта жамғармаси 2020 йилда жаҳон иқтисодиётининг 4,9 фоизга камайишини прогноз қилмоқда.\nЎзбекистон ХДП фракцияси аъзолари Давлат дастури бўйича амалга оширилган ишларни эътироф этган ҳолда, фойдаланилмаётган имкониятлар ва айрим камчиликларни алоҳида қайд этишди.\nДепутатлар ҳудудларга чиқиб бевосита ўрганишлар ўтказганда пандемияга қарши курашиш ва аҳолини ижтимоий қўллаб-қувватлашга ажратилган маблағлар самарадорлиги бўйича кўплаб саволлар, асосли шикоятлар билдирилмоқда. Маълумотларга қараганда, пандемия оқибатларини бартараф этишга ҳозиргача 1,7 трлн. сўм, бошқа манбаларни ҳам қўшиб ҳисоблаганда 6,4 трлн. сўм маблағ сарфланган. Аммо бу маблағлардан самарали фойдаланилишини назорат қилиш бўйича жойларда тезкор иш олиб борадиган тизим йўлга қўйилмаган.\nИстеъмол маҳсулотлари ва дори воситаларининг нархлари асоссиз ошиб кетишининг олдини олиш юзасидан электрон назорат тизимини йўлга қўйиш вазифаси берилган эди. Лекин, бугунги кунга қадар ушбу йўналишда ҳам шаффоф тизим йўлга қўйилмаган.\nЎзбекистон Халқ демократик партияси фракцияси бу камчиликларни зудлик билан бартараф этиш, шунингдек, маблағлардан самарали фойдаланишни назорат қилиш мақсадида «Давлат молиявий назорати тўғрисида»ги қонунни тезроқ қабул қилиш зарур, деб ҳисоблайди.\nМаълумотларга кўра, Ўзбекистонда «яширин иқтисодиёт» 40-50 фоизни ташкил қилмоқда. Давлат дастурининг 71 бандига мувофиқ, хорижий мутахассислар иштирокида «яширин иқтисодиёт»нинг вужудга келиш омилларини таҳлил қилиш ва унга қарши курашиш дастурини тасдиқлаш вазифаси қўйилган. Берилган ҳисоботда ушбу банд бажарилган, деб кўрсатилган.\nБундай ўта муҳим ҳужжатнинг тайёрланиш жараёнидан нафақат аҳоли, балки парламент аъзолари ҳам таниш эмаслиги таъкидланди. Фракция аъзолари «яширин иқтисодиёт»нинг мамлакатимиз ҳамда жамиятимиз учун хавфлилик даражасини инобатга олган ҳолда, унинг вужудга келиш омилларини таҳлил қилиш ва унга қарши курашиш дастурини кенг муҳокамалар асосида тасдиқлаш лозим, деган қатъий позицияни билдиришди.\nФракция аъзолари партия дастурий мақсадлари, электорат манфаатлари нуқтаи-назаридан жуда муҳим бўлган яна бир масалани қайд этишди. Ҳудудларда камбағалликка қарши самарали курашиш ва шунга ажратилган маблағлардан унумли фойдаланиш учун биринчи навбатда камбағалликнинг аниқ мезонлари қонун билан белгилаб берилиши зарур.\nДепутатлар Давлат дастури ижроси ҳақидаги ҳисобот, шунингдек, сайлов округларидаги ўрганишлар жараёнида аниқланган, Дастурнинг сифатли бажарилишига бевосита алоқадор бўлган ҳолатлар бўйича юзага келган саволларига ҳукумат аъзоларидан жавоб олишди.\nДавлат дастури ижросида кузатилаётган айрим хато-камчиликлар бўйича қатъий фикр-мулоҳазалар билдирилди, баъзи масалаларда қизғин баҳс-мунозаралар бўлди.


08 декабр 2021, Тошкент вақти: 23:40\nАйни кунларда Ўзбекистондаги 6 ëшдан 15 гача бўлган икки миллиондан ошиқ бола яна ëппасига пахтага ҳайдалди. Далага кетаркан улар "фермер қариндошимга ëрдам бериш учун¸ пахтага ўз ихтиëрим билан чиқаяпман"¸ деган қоғозга қўл қўймоқда.\nБугун ўзбекнинг қоракўз болалари мактаб парталари эмас¸ балки яна ўша ўзидан катта¸ ўзидан оғир фартугини судраб¸ километрларга чўзилган пахтазордан чиқиб бадқовоқ ва баджаҳл тарозубонлар олдига тизилмоқда.\nБугун ўзбекнинг қоракўз болалари қўлида китоб эмас¸ балки кўсаклар шилиб¸ саҳарги шабнам ва совуқдан тарсиллаб ëрилиб¸ тупроқ ва қондан қорайиб битган бу жажжи қўлларда яна Ўзбекистон миллий бойлиги – пахта.\nБугун ўзбекнинг боласи умрининг яна бир кузини¸ болалигининг яна бир фаслини ўзи ҳам сезмасдан қулликка емиш қилмоқда.\nЎзбекнинг миллионлаган болалари пешонасига тавқи лаънат бўлиб битилган пахтаю¸ оқ олтин ортидаги қора қилмишлар ҳақда бугун аксар дунë бонг урмоқда.\nЯгона мақсади бирни ўн қилиш¸ деб айтиладиган капиталистлару уларнинг пулга Худо янглиғ сиғинувчи деб ҳажв қилинадиган қалблари ҳам 21-асрнинг бу замонавий қулларига раҳм-шавқатга жой бермоқда - ўзбек пахтасидан бири икки бўлаëтган катта ширкатлар ҳам “бу пахта болалар меҳнати билан терилган бўлса¸ ундан воз кечдим”¸ демоқда.\nАҚШ да миллат учун ҳаëт-мамот масаласи бўлмиш соғлиқни сақлаш тизими ислоҳотлари устида ҳаëт-мамот кураши кетаëтган бўлишига қарамай¸ Америка Сенатининг Соғлиқни сақлаш¸ Маориф¸ Меҳнат ва Пенсиялар қўмитаси раиси Том Ҳаркин Америка истеъмолчилари ва ширкатлари виждонини уйғотиш учун вақти¸ шижоати ва эҳтиросларини аямай¸ чиқиш қилмоқда¸ ўзбекнинг ҳукмдорларига “ўзбекнинг боласини мактабга қайтар”¸ дея илтижо-сўровлар йўлламоқда.\nБугун дунëдаги ўнлаб гуруҳлар ўзбекнинг боласини пахта қуллигидан қутқариш учун дунëнинг тўрт тарафида кампания ва тадбирлар ўтказмоқда.\nЎзбекнинг боласини бугунги ва эртанги қулликдан озод этишга дунë бел боғламоқда¸ фақат ўзбекнинг ўзи эмас.\nЎзбек қани¸ нега бугун у ўз боласини бу зулмдан озод қилиш учун оғиз очмаëтир? Нега бугун ўзбекнинг оналари “болаларни пахтага биз эмас¸ балки очкўз фермер ва ота-оналар пул ишла¸ дея ўзлари ҳайдамоқда”¸ дея баланд минбарлардан туриб бир туки ҳам қимирламай ëлғон сўзлаëтган тўраларига¸ “бола меники¸ уни пахтага қўймайман”¸ демаяпти?\nНега бутун умр болам-чақам деб хокисор муте бўлиб ўтаëтган оталар шу фарзандларини бўри оғзига топшириб (куни-кеча Андижоннинг Улуғнор туманида пахтага олиб кетилган қизалоқ пахтазорда бўрига ем бўлди) - пахтазорга лоқайдгина кузатиб қолмоқда.\nНега уларнинг устоз-муаллимлари болаларнинг ўзида-да забун – нега улар ўтган йили Бош вазир қўл қўйган¸ яқинда парламент маъқуллаган халқаро конвенциялару миллий қонунларни қўлга олиб¸ суяги қотмаган норасидаларни қўй подасидек юк машиналари ортилиб¸ пестицидлардан ҳўл пахтазорга ҳайдалишдан сақлаб қолмаëтирлар.\nНега¸ нега¸ нега…..\nЎз боласини ўзи ҳимоя қилиши лозим ўзбек қани¸ қани¸ қани.....\nБу саволлар жавоби ҳам яна пахтада....\nЎт бор, ўлан бор,\nМайсадан гилам бор.\nМай бор, палов бор,\nАлвонранг ўлов бор.\nБахт бор, саодат бор,\nТўй бор, зиëфат бор.\nҲамма нарса бор\nҚари бор, қартанг бор,\nКаттаю кичик бор.\nАччиқ бор, чучук бор,\nИт билан кучук бор,\nҚурт бор, қумурсқа бор,\nИлон бор, чаëн бор,\nҲамма нарса бор,\nЎзбек пахтада. (Муҳаммад Солиҳ)\nëхуд хорижда мардикорликда....


Маърифат гулшанига олиб борувчи йўл\nОпубликовано: 22.10.2016 16:36 | Автор: ТИИ ходими Урол Мустанов | Печать | E-mail\nҚалбнинг бутун борлиғи илоҳий маърифат орқали гўзал ва комил бўлади. Аждодларимизнинг маърифатни ифода этувчи сўзлари мерос сифатида қолдирган китобларида ўз аксини топган. Маърифат бир неча маъноларда келади. Унинг энг асосий маъноси Аллоҳни танишдир. Маърифат сабабли ҳар бир кишининг қалб кўзи ўз зиё нурини намоён қилади. Маърифат ҳақида буюк ватандошларимиз қимматли ва таъсирли сўзларни баён қилиб ўтганлар. Буюк аждодларимизнинг баркамол авлодни тарбиялашга қаратилган ўгитлари, панд-насиҳатлари ва ҳикматли сўзлари акс эттирилган китоблар орқали ёшларнинг маънавий камолотини кенгайтириш керак. Маърифат чамшмасидан баҳраманд бўлган Алишер Навоий ёшлигида Фаридуддин Атторнинг “Асрорнома” китоби каби қизиқарли маънавий-маърифий китобларни ўқий бошлаган. Ота-онаси фарзандларидаги бу ўзгариш сабабини устозидан сўраган. Устози эса уни ўз ҳолига қўйиш ва шароитлар яратиб бериш кераклини тавсия қилган.\nФаридуддин Аттор айтадилар: “Маърифат аҳлининг сўзларида тўртта фойда бор:\nБиринчиси, уларнинг сўзлари дунёни халқ кўнглига совуқ қилади. Иккинчиси, ҳар бир инсон уларнинг сўзларини эшитса, охират ёдига тушади. Учинчиси, унинг кўнглида Аллоҳ муҳаббати ортиб боради. Тўртинчиси, ҳар бир инсон уларнинг сўзларидан манфаат топса, охират йўлига тайёргарлик кўра бошлайди”. Маърифат шундай кучга эга экан, уни ҳосил қилувчи, рўёбга чиқарувчи омил борми? Қандай йўл билан маърифатга эришса бўлади? Бунинг жавоби – битта. Бу фақат илм билан амалга оширилади. Зеро, энг буюк мақсадга энг буюк восита орқали эришилади. Шу ўринда Маърифатга етакловчи илм ҳақида бир оғиз сўз юритамиз. Бу борада олимларнинг сўзларидан келтиришимиз ўринлидир.\nАли розияллоҳу анҳу айтадилар: “Илм мол-дунёдан яхшидир. Илм сени сақлайди. Мол-дунёни эса сен сақлайсан. Илм ҳукм қилувчидир, молнинг устидан эса ҳукм қилинади. Мол йиғувчилар ўтиб кетдилар. Илм тўплагувчилар эса боқий қоладилар. Ўзлари орамизда йўқ бўлсалар-да, номлари қалбларда абадийдир”. (“Адабуд дунё вад-дин”).\nМуоз ибн Жабал розияллоҳу анҳу айтадилар: “Илм ўқинглар! Зеро, уни Аллоҳ учун ўрганиш қўрқувни пайдо қилади. Илм талаб қилиш ибодат, уни ёдлаш тасбеҳдир. Уни билмаган кишига ўргатиш садақа, эгаларига сарфлаш Аллоҳга яқин бўлишдир. У ҳалол билан ҳаромни ажратувчи белги ва жаннат йўлларини ёритувчи маёқдир. Илм ёлғизликда улфат, ғарибликда ҳамроҳ, холи қолганда суҳбатдош, шодлик ва маҳзунликда йўл кўрсатувчи, душманга қарши қурол, дўстлар ўртасида зийнатдир. Аллоҳ илм сабабли баъзи қавмларни юксакларга кўтариб, уларни яхшиликда йулбошчи ва пешво қилиб қўяди. Илм туфайли уларнинг изларидан юрадилар, амалларига эргашадилар ва фикрларини қабул қиладилар.\nМалоикалар улар билан дўстлашишни хоҳлайдилар. Улар учун денгиздаги балиқлар, майда ҳашаротларнинг барчаси истиғфор айтади. Илм қалбларга ҳаёт бериб, жаҳолатдан қутқаради, кўзларга нур бериб, зулматдан қутқаради. Банда илм туфайли солиҳлар даражасига, дунё ва охиратдаги олий мартабага эга бўлади. Илм борасида фикр юритиш рўзага тенгдир. Уни дарс қилиб ўрганиш қиёми лайл билан баробардир. У билан қариндошлик риштаси боғланади. У туфайли ҳалол ҳаромдан ажратилади. Илм амалнинг имоми, амал эса унинг эргашувчисидир. У бахтли кишиларга берилади. Бахтсизлар эса ундан маҳрум этилади”. (“Мифтоҳу дорис-саода”).\nИмом Аҳмад Умар розияллоҳу анҳудан ривоят қиладилар: “Илм олинглар ва одамларга таълим беринглар. Унинг учун виқор ва сокинликни ҳам ўрганинглар. Ўзингиз таълим олган кишига ва таълим берган кишига тавозели бўлинглар”.\nХулоса ўрнида шуни айтиш мумкинки, маърифат гулшанига олиб борувчи илм йўлини уламоларимиз тавсиялари асосида босиб ўтишимиз мақсадга етишимизнинг асосий омили бўлиб хизмат қилади.


Инсон қорнининг ёки бошқа эҳтиёжларининг ғамида ҳайвонга ўхшаб яшаши мумкин эмас. Унинг олдида бу ҳаётдан лаззатланиш мақсади ётмаслиги керак, зеро лаззатланиш инсонга охират дунёсида ваъда қилинган:\n"…Сизга у (жаннатда)кўнглингиз иштаҳа қилган нарса бордир ва сизга унда орзу қилинган нарсангиз бордир". (Фуссилат:31)\n"Уларга тиллодан бўлган товоқлар ва қадаҳлар айлантирилур. У ерда кўнгил иштаҳа қиладиган ва кўзлар лаззатланадиган нарсалар бордир. Сизлар у ерда абадий қолурсизлар". (Зухруф:71)\nАллоҳ Субҳанаҳу ва Таоло бу дунёда барча инсонлар учун ризқ тайин қилди, шунинг учун бу дунёда яшашдан мақсад шу ризқни қўлга киритиш деб даъво қилишлик нотўғри, чунки бу фақат яшаш учун зарур бўлган восита холос:\n"Ёки улар Роббингнинг раҳматини тақсимлайдиларми? Биз ҳаёти дунёда уларнинг ораларида маишатларини тақсимладик ва баъзилари баъзиларини хизматкор қилиб олишлари учун айримларининг даражаларини даражаларидан устун қилиб қўйганмиз. Роббингнинг раҳмати улар жамлайдиган нарсадан яхшидир". (Зухруф:32)\n"Жаброил фаришта ушбу сўзларни кўнглимга жо айлади: "Ҳар бир жон ризқини ва ўзига тақдир қилинган нарсаларни қўлга киритмасидан ажали етмайди". (Абу Нуайм)\nАгар инсон Аллоҳ Таолонинг осмонлар ва ерлар устидаги нарсаларнинг Эгаси эканлигини, Унинг ягона Яратувчиси эканлигини, қандай ҳоҳласа шундай қилишини англаб етса:\n"Осмонлару ернинг мулки Оллоҳникидур. У Зот ҳоҳлаган нарсасини яратур. У Зот ҳоҳлаган кишисига қизлар ҳадя этур ва ҳоҳлаган кишисига ўғиллар ҳадя этур. Ёки уларни жуфтлаб ўғил-қиз қилиб берур ва ҳоҳлаган кишисини туғмас қилур. Албатта, У Зот ўта билгувчи ва ўта қодирдур". (Шуаро: 49-50)\nБу оятларнинг маъносини англаган инсон учун фарзанд ҳаётнинг асосий дарду-ташвиши бўла олмайди.\nБиз уларни ҳам, сизларини ҳам ризқлантирамиз (Исро:31)\nАллоҳ Субҳанаҳу ва Таолонинг бу сўзларини тушуниб етаркан, инсон фарзандларининг моддий фаровонлиги устида ҳаддан ташқари ташвишланишни тўхтатади.\n"Ораларингиздаги ўлимни биз белгилаганмиз ва Биз ожиз эмасмиз". (Воқеа:60)\nБу оятларни ўқир экан, инсон ўлимни ўйлаб сиқилмайди ва ўз ҳаёти учун қўрқмайди. Инсон бу оятларни ўқир экан, қилган гуноҳлари туфайли мусибатлар келишини тушунади:\n"Сизга қайси бир мусибат етса, бас, ўзингиз қилган касбдандир ва У Зот кўпини авф қилур". (Шуаро:30)\nВа бу мусибатлардан гуноҳлардан тийилиш орқали халос бўлишини тушуниб етади. Агар у бошига тушган мусибатларни гуноҳлари туфайли эмаслигини билса, ўтмишда қилган ишларига пушаймон бўлмасдан, бу унга қочиб қутулиб бўлмайдиган ва унга битилган тақдир эканлигини тушунади. Инсонга фақатгина Аллоҳ Таолонинг буйруқларига бўйинсуниб, қайтариқларидан чекинган ҳолда яшашига тўғри келади.\nҚачонки инсон бу Оламларнинг Яратувчиси — Аллоҳ Таолонинг борлигига ишонч ҳосил қилса, у Аллоҳ Таолонинг буюклигини, қудратини, илмини ва ҳикматини англаб етади. У инсон заифлигининг табиий тўсиқларини енгиб ўтар экан, ўзининг Аллоҳ Таолонинг ёрдами билан қанчалик кучли бўлганини тушунади. Шундагина инсон ҳаётини Аллоҳ Таолодан бошқа ҳеч кимдан қўрқмасдан яшашни бошлайди. У гўёки мумкин бўлмаган ишларни ҳам қилишга тайёр бўлиб қолади. Расулуллоҳ с.а.в.нинг саҳобалари шундай эди. Уларнинг қувватлари шу қадар эдики, ўша пайтда барча мумкин бўлган воситалар билан исломни бутун инсониятга етказиш йўлида доимий ҳаракатда бўлиб чарчоқ нималигини билмадилар.\nҚачонки инсон нусрат ва ғалаба фақат Аллоҳ Таолодан келишини билса:\n"Нусрат азиз ва ҳакам Аллоҳнинг ҳузуридандир". (Оли Имрон: 126)\nНатижа Оллоҳдан эканлигини билган инсон ўзига Аллоҳ Таоло юклаган мажбуриятларни комил ишонч билан бажаришга киришади, шунинг учун у Аллоҳга таваккул қилади, нусрат ва ғалабани Аллоҳдан сўрайди.\nФойда ва зарар Аллоҳнинг қўлида эканлигини тушунса, инсон хотиржам бўлади. Чунки барча одамлар тўпланиб унга зарар етказмоқчи бўлса-ю, Аллоҳ бу нарсани унга тақдир қилиб ёзмаган бўлса, улар ҳеч нарса қила олмайдилар. Агар барча одамлар тўпланиб унга бирор нарсада фойда келтиришмоқчи бўлишса, Аллоҳ Таоло тақдир қилиб белгилаган нарсадан ошиқча бирор нарса бера олмасликларини яхши тушунади. Шунда инсон бутун умидини Аллоҳга боғлайди, фақат Ундангина қўрқади, чунки У — еру омонлар ва уларнинг ичидаги барча нарсаларнинг ҳақиқий Ҳукмдоридир. Фақат Угина бериши ёки олиб қўйиши мумкин.\nБуларнинг барчасини тушуниб етаркан, инсон ўз келажаги учун хотиржам бўлади ва ҳар бир ишда унинг учун хайр-яхшилик борлигини билади. Агар унга мусибат етса, сабр қилади, албатта, бунинг орқасида унинг учун яхшилик бор. Инсон қилган сабри ва шукри учун Аллоҳдан қўшимча мукофотга эга бўлади. Бу нарсага фақат ҳаётидаги асосий муаммосини тўғри ечиб Аллоҳ Таолога иймон келтирган инсонгина эришиши мумкин. Инсонга бир мусибат етар экан, у орқали зарар кўрса ҳам, унинг ортидан келадиган яхшиликка ишонади.\n"Сизга ёқмаса ҳам жанг қилишингиз фарз қилинди. Шоядки ёқтирмаган нарсангиз сиз учун яхши бўлса. Ва шоядки ёқтирган нарсангиз сиз учун ёмон бўлса. Аллоҳ билади, сиз билмайсиз". (Бақара:216)\nШундай қилиб, инсоннинг асосий ташвиши бу — вақтинчалик дунё эмас, балки Охират ҳаёти бўлади. Агар у бу ўткинчи дунёдан бирор нарсага эришмоқчи бўлса ҳам, бу дунёдаги ҳамма нарса Аллоҳ Таолога тегишли эканини англайди.\n"Ким бу дунё савобини истаса, билсинки, Аллоҳнинг ҳузурида ҳам бу дунёнинг, ҳам у дунёнинг савоби бордир. Ва Аллоҳ эшитувчи ва кўрувчи Зотдир". (Нисо:134)\nАгар инсон бу ўткинчи дунёсини охират дунёсидан афзал кўрса, ҳалок бўлишини тушунади:\n"Кимки бу дунё ҳаётини ва унинг зийнатини ҳоҳласа, бу борадаги амалларининг (самараси) ни тўлиқ берурмиз. Улар бунда камситилмаслар. Ана ўшаларга охиратда дўзах оловидан бошқа ҳеч вақо йўқдир. Бу дунёда қилган ишлари ҳабата бўлди ва қилган амаллари ботил бўлди". (Ҳуд:15-16)\nУ бу ҳаётини Роббиси билан учрашиши умидида яшаши кераклигини тушунади:\n"Бас, ким Роббисига рўбарў келишини умид қилса, яхши амаллар қилсин ва Робби ибодатига биронтасини шерик қилмасин". (Қахф:110)\nУ Роббиси билан учрашишга умид қилмайдиган ва Роббиси истаганидек амал қилмайдиганлар, ўзларининг бутун интилишлари ва мўлжалларини бу дунёсига йўналтирганлар билан бирга бўлишдан қўрқади:\n"Албатта, Биз ила мулоқот бўлишини умид қилмаганлар ва бу дунё ҳаётидан рози бўлиб, у билан хотиржам қолганлар ҳамда оятларимиздан ғофил бўлганлар. Ана ўшаларнинг жойлари қилган касблари туфайли жаҳаннамдир". (Юнус: 7, 8)\nИнсон бу дунёдаги барча нозу-неъматлар Аллоҳ Таолога тегишли эканини ва буларнинг барчаси вақтинчалик эканлигига ишонади:\n"Ва сизга берилган нарсалар бу дунёнинг матоҳи ва зийнати холос. Аллоҳнинг ҳузуридаги нарса яхшироқ ва боқийдир. Ақл ишлатмайсизларми?" (Қасос:60)\nХўш, буларнинг барчасидан сўнг инсон ғамгин бўладими? Иймон келтирган, солиҳ амаллар қилган ва Исломга даъват қилган инсонларни иккинчи даражали муаммолар ташвишлантирадими?"\nTagsАсосий муаммонинг ечимиечиммуаммо\n«G20 2017» саммити


Қирғизистон миллий тасвирий санъат музейи директори Мира Жангарачева феминнале кўргазмасини ташкил қилгани учун ишдан олинди. Бу ҳолатни қирғиз матбуотига изоҳлаган Жангарачевага кўра, у мамлакатдаги «зулмат жоҳилларининг қурбони» бўлган.\nМира Жангарачева музейда ташкил қилинган феминнале замонавий санъат кўргазмаси атрофида чиққан жанжал оқибатида ишдан олингани билдирилди.\nМузейдаги яланғоч қизлар тасвири ва асосан таниқли даниялик рассом Жули Саверининг аëллар секс қуллигига бағишланган асарлари мамлакатдаги тоқатсиз оломон ғазабига нишон бўлган эди.\nШунингдек, кўргазма залида қўй ичакларини тозалаб ўтирган аёллар перфоманси қирғиз «ултра ватанпарвар»лари бўлган «Қирқ чоро»нинг фиғонини фалакка чиқарди.\nСанъат мутахасислари фикрига қулоқ солмай оломон нафратини қўллаган Қирғизистон маданият, ахборот ва тузизм вазири Азамат Жаманқулов кўргазмадаги «провакацион экспонатлар олиб ташланганини» қониқиш билан изҳор қилди.\nДаниялик рассом Жули Савери\nҚирғизистондаги илк феминистик кўргазма 28 ноябрь куни очилган эди. Кўргазма Москвадаги босмахонада чиққан ëнғинда куйиб ўлган 14 нафар қирғиз мардикор аëлига бағишланган эди.\nКўргазмада 22 мамлакатдан мусаввиралар иштирок этди. Унда «Аëл – оила боқувчи», «Иқтисодий эркинлик ва қуллик», «Оиладаги зўравонлик», «Фикрий эркинлик» ва «Сиëсатчи аëллар» мавзуларида асарлар намойиш қилинди.\ndata-title="Яланғоч аëл тасвири боис музей директори ишдан олинди" data-description="<!-- wp:paragraph --> <p>Қирғизистон миллий тасвирий санъат музейи директори Мира Жангарачева феминнале кўргазмасини ташкил қилгани учун ишдан олинди. Бу ..." data-image="https://eltuz.com/wp-content/uploads/2019/12/r6247696.jpg" data-url="https://eltuz.com/asosiy-mavzular/212094/" data-services="facebook,odnoklassniki,twitter,telegram" data-counter="ig">


Аёллар эркакларга нисбатан макр ишлатиши мумкин, аммо аёлларни чув тушириш осон эмас. Балки шунинг учун «тулки» нисбати аёлларга кўпроқ берилар. Хафа бўлманг-у, «товуқмия» деб ҳам бекорга чиқаришмаган. Чунки аёллар товуққа ўхшаб эри ҳақидаги ҳамма маълумотларни «титкилаб» топишга уста бўлади. Сизга тақдим этилаётган қуйидаги маълумотлар ҳам худди шу йўл билан топилган…\nМенинг эрим ҳам рашк бобида Отеллони ортда қолдиради…Батафсил... Comments (1) «Романтиканинг белига тепади…»\nМенинг хотиним бир гапни бошласа борми...Батафсил... Янги шарх қўшиш "БАЙРАМДА БИЗНИ АЛДАШАДИ!"\nКўнглимнинг туб-тубида моғор босиб ётган гап бу...Батафсил... Янги шарх қўшиш КАТТА оиланинг КИЧИК келини\nБатафсил... Янги шарх қўшиш «Эҳтиёт бўлинг! «СУЛЕЙМАН» ЭПИДЕМИЯСИ!»\nХотиним уйқусида “Иброҳим”, “Иброҳим” деб чиқади…Батафсил... Янги шарх қўшиш Бошқа мақолала...\n«Хотинсиз ўтган уч куним…»


..:: ISLOM.UZ ::.. - Одамларга очиқ чеҳрали бўлиш\nОдамларга очиқ чеҳрали бўлиш\nАто ибн Ясордан ривоят қилинади:\n«Абдуллоҳ ибн Амр ибн Оссни кўриб қолиб:\n«Менга Расулуллоҳ соллаллоҳу алайҳи васалламнинг Тавротдаги сифатларини айтиб беринг», – дедим.\n«Бўпти. Аллоҳга қасамки, у зот Қуръондаги баъзи сифатлари билан Тавротда ҳам сифатланганлар.\n«Эй Набий! Албатта, биз сени шоҳид, гувоҳ ва башорат берувчи қилиб юбордик.»\nСени уммийларга қўрғон қилиб юбордим. Сен бандам ва Расулимсан. Сени «мутаваккил» дея номладим. Қўполмас, дағалмас ва бозорларда бақир-чақир қилиб юрмайди. Ёмонликни ёмонлик ила қайтармайди. Лекин афв ва мағфират қилади.\nАллоҳ таоло у билан эгри миллатни «Лаа илааҳа Иллаллоҳ»ни айттириб, тўғри қилмагунича ва улар у (Лаа илааҳа Иллаллоҳ) билан кўр кўзларни, кар қулоқларни, ғофил қалбларни очмагунларича, унинг жонини олмас».\nШарҳ: Демак, ҳалиймлик, ёмонликка ёмонлик қайтармаслик, афв қилиш, кечириб юбориш, бағрикенглик каби сифатлар Расулуллоҳ соллаллоҳу алайҳи васалламнинг сифатларидандир.\nШу сабабли, у зот соллаллоҳу алайҳи васалламга уммат бўлган биз мўмин-мусулмонларда ҳам ана шу сифатлар бўлиши керак.\nУшбу ривоятдан олинадиган фойдалар:\n1. Бир маълумотни биладиган кишини кўрганда ундан ўша нарсани сўраб олиш мумкинлиги.\n2. Абдуллоҳ ибн Амр ибн Осс розияллоҳу анҳу Тавротни ҳам билишлари.\n3. Набий соллаллоҳу алайҳи васалламнинг сифатлари Тавротда ҳам борлиги.\n4. Набий соллаллоҳу алайҳи васаллам Қуръондаги баъзи сифатлари билан Тавротда ҳам сифатланганлари.\n5. Набий соллаллоҳу алайҳи васаллам шоҳид эканлари.\n6. Набий соллаллоҳу алайҳи васаллам гувоҳ эканлари.\n7. Набий соллаллоҳу алайҳи васалламнинг башорат берувчи қилиб юборилганлари.\n8. Набий соллаллоҳу алайҳи васаллам уммийларга, яъни, саводсизларга қўрғон қилиб юборилганлари.\n9. Набий соллаллоҳу алайҳи васаллам Аллоҳ таолонинг бандаси эканлари.\n10. Набий соллаллоҳу алайҳи васаллам Аллоҳ таолонинг Расули эканлари.\n11. Набий соллаллоҳу алайҳи васалламни Аллоҳ таоло «мутаваккил» дея номлагани.\n12. Набий соллаллоҳу алайҳи васаллам қўпол эмасликлари.\n13. Набий соллаллоҳу алайҳи васалламнинг дағал эмасликлари.\n14. Набий соллаллоҳу алайҳи васаллам бозорларда бақир-чақир қилиб юрмаганлари.\n15. Набий соллаллоҳу алайҳи васаллам ёмонликка ёмонлик ила жавоб қайтармасликлари.\n16. Набий соллаллоҳу алайҳи васаллам афв ва мағфират қилиш сифатлари соҳиби эканлари.\n17. Аллоҳ таоло Набий соллаллоҳу алайҳи васаллам билан эгри миллатни «Лаа илааҳа Иллаллоҳ»ни айттириб, тўғри қилмагунича ва улар у (Лаа илааҳа Иллаллоҳ) билан кўр кўзларни, кар қулоқларни, ғофил қалбларни очмагунларича у зотнинг жонини олмагани.\n«Албатта, Қуръондаги: «Эй Набий! Албатта, Биз сени шоҳид, гувоҳ ва башорат берувчи қилиб юбордик» оятига ўхшаш оят Тавротда ҳам бор».\nШарҳ: Яъни, Расулуллоҳ соллаллоҳу алайҳи васалламнинг шоҳид, мубашшир ва назир сифатлари борлиги ҳақидаги ояти карима Тавротда ҳам бор экан.\nМуовиядан ривоят қилинади:\n«Набий соллаллоҳу алайҳи васалламдан бир калом эшитдим. Аллоҳ у билан менга манфаат берди. У зотнинг ёки Расулуллоҳ соллаллоҳу алайҳи васалламнинг қуйидагиларни айтганларини эшитдим:\n«Агар сен одамлардан шубҳаланаверсанг, уларни бузасан».\nУларни бузиб қўймай деб, одамлар ҳақида шубҳа қилиш ортидан тушмайман.\nШарҳ: Демак, кўрингандан шубҳаланавериш, улар ҳақида ёмон гумонда бўлавериш одамларни бузар экан.\nҲазрати Муовия узоқ вақт халийфа бўлганлар ва ушбу ҳикматга амал қилганлари туфайли кўп манфаат кўрганларини эътироф қиляптилар. Бу киши ҳаммадан шубҳаланиш, ишончсизлик, гумон каби иллатлардан холий бўлган эканлар, ҳолбуки, энг кўп танқидга учраган халийфа мана шу киши бўлган.\nМасжиддаги одамлар у кишини минбарда турган пайтларида сўкишса ҳам, индамай тураверганлар. Бир сафар минбардан туриб:\n«Шу пайтгача одамларга байтулмолдан ато бериларди, ҳозир вазият ўзгариб қолди, шунинг учун, ўша атони бироз камайтирсак ёки бермай турсак, деган маслаҳатни қиляпмиз»,–деганлар.\nШунда бир киши:\n«Ҳой Муовия! Тўхта! Нима, сен онангнинг маҳридан беряпсанми? Мусулмонларнинг ҳаққини нимага ундай қилар экансан?»–деган.\nҲазрати Муовия индамай эшитиб туриб:\n«Биродарлар, кечирасизлар. Мен адашибман, мана шу кишининг гаплари тўғри»,–деганлар.\nБир машҳур аёл бўлган, Муовия розияллоҳу анҳу уни ёнларига чақириб:\n«Нимага сен Алини мақтаб, мени ёмонлайверасан?»–деганлар.\n«Мен айтмоқчи эмасдим, ўзинг айттирдинг, энди хафа бўлма. Алини фалон-фалон нарсалари учун яхши кўрганман, сени эса фалон-фалон нарсаларинг учун ёмон кўрганман»,–деб рост гапирган.\nЎшанда ҳам Муовия розияллоҳу анҳу индамай эшитиб, сўнг:\n«Гапинг тўғри»,–деб тан олганлар ва у аёлга совға-саломлар бериб юборганлар.\nДемак, Расулуллоҳ соллаллоҳу алайҳи васалламнинг битта ҳадисларидан Муовия розияллоҳу анҳу шунча фойда топган эканлар.\nШунинг учун, бундай ҳадисларни ўқиб, ўрганганимизда «фалон жойда ана шундай гап бор экан», «фалончи ҳадис айтиб берувди, шунда эшитдик» дейиш учун эмас, балки уни ўзимизга сингдириб, унга амал қилиб, ҳаётда фойда олишни ният қилишимиз керак экан.\nМана, кўринг, шундай улуғ одам, Муовия ибн Абу Суфён розияллоҳу анҳу мазкур ҳадисдан шунча катта манфаат олган эканлар.\nАбу Ҳурайрадан ривоят қилинади:\n«Менинг шу икки қулоғим эшитган, шу икки кўзим кўрганки, Расулуллоҳ соллаллоҳу алайҳи васаллам икки қўллари билан Ҳасанни ёки Ҳусайн солаваатуллоҳи алайҳимонинг қўлларини маҳкам тутдилар. Боланинг оёғи Расулуллоҳ соллаллоҳу алайҳи васалламнинг оёқларининг устида турган эди. Расулуллоҳ соллаллоҳу алайҳи васаллам:\n«Қани! Чиқ! Чиқ!», – дедилар.\nБола оёқларини Расулуллоҳ соллаллоҳу алайҳи васалламнинг тиззаларига қўйиб, кўтарилиб, кўтарилиб кўкракларигача чиқди.\nСўнг Расулуллоҳ соллаллоҳу алайҳи васаллам:\n«Оғзингни оч», – дедилар ва уни ўптилар.\nКейин «Аллоҳим! Мени буни яхши кўраман, сен ҳам уни яхши кўргин», – дедилар».\nШарҳ: Ушбу ҳадисда Расулуллоҳ соллаллоҳу алайҳи васалламнинг кичкина болаларга қандай муносабатда бўлганларини, уларни қандай яхши кўришлари, уларни хурсанд қилиш учун ҳатто оёғини кўкракларигача бостириб чиқаришлари, сўнгра уларнинг ҳаққига қандай дуо қилганларини кўрамиз.\nДемак, шундай буюк зотнинг уммати бўлган мўмин-мусулмонлар болаларга меҳрибон бўлишлари, уларнинг баъзи бир эркаликларини кўтаришлари, уларга доим яхши, ширин сўзларни айтиб, ҳаққларига яхши-яхши дуолар қилиб туришлари керак. Бу ишлар Расулуллоҳ соллаллоҳу алайҳи васалламнинг суннатларидир.


Қирғизистон ва Қозоғистон чегарада логистика марказини яратишни жадаллаштиради\n02 Март, 2021\n2 март куни Қирғизистон Президенти Садир Жапаров давлат ташрифи доирасида Қозоғистон Президенти Касим-Жомарт Токаев билан учрашди.\nДавлат раҳбари матбуот хизматининг хабар беришича, музокаралар якунлари бўйича улар қўшма баёнот қабул қилдилар, унда «давлатлар раҳбарлари стратегик шериклик ва иттифоқни янада мустаҳкамлаш истиқболларини атрофлича муҳокама қилдилар, шунингдек, долзарб масалалар бўйича фикр алмашдилар».\nИкки мамлакат президентлари қирғиз-қозоқ алоқаларини барча соҳаларда мустаҳкамлаш ниятларини тасдиқладилар. Баёнотда инвестиция ҳамкорлигини, транспорт ва транзит салоҳиятини ривожлантириш, биринчи минтақалараро қирғиз-қозоқ форумини ўтказиш ниятлари ҳақида айтилган.\n«Ҳукуматларга Қирғизистон — Қозоғистон давлат чегарасида ягона иқтисодий маконда товарларнинг Қирғизистон ва Қозоғистон ҳудуди орқали узлуксиз ҳаракатланишини таъминлаш учун логистика марказини яратишни жадаллаштириш бўйича кўрсатма берилди».\nҚайд этилишича, Садир Жапаров Қозоғистон Президентини ўзи учун қулай вақтда Қирғизистонга жавоб ташрифи билан келишга таклиф қилган. Касим-Жомарт Токаев таклифномани қабул қилди, ташриф саналари дипломатик каналлар орқали келишиб олинишини маълум қилган.\nҚирғизистон Президенти Садир Жапаров 2 март куни давлат ташрифи билан Қозоғистонга келди. Икки кунлик ташриф давомида Жапаров Қозоғистоннинг биринчи президенти Нурсултон Назарбоев, парламент мажлиси раиси Нурлан Нигматулин ва бош вазир Асқар Мамин билан ҳам учрашади.\nҚирғизистон Республикаси Президенти Қозоғистонга Россиянинг пойтахти — Москва шаҳрига ташриф буюрган биринчи халқаро сафардан қайтганидан сўнг дарҳол ташриф буюришга қарор қилди. Энди у биринчи ташрифини Марказий Осиё давлатларига қилмоқда.


Бугун Тошкент шаҳрида ёшларнинг ақлий салоҳиятини оширишга қаратилган таълимий ва кўнгилочар ресурслардан фойдаланиш мумкин бўлган махсус "ZiyoNET" тариф режаларининг жорий қилинишига доир матбуот анжумани ўтказилди.\n"Кун.уз" мухбирининг хабар беришича, унда бугунги кунда интернетдаги жиноятлар реал ҳаётдаги жиноятларга нисбатан 20 карра кўплиги қайд этилди. Ҳозирда ота-оналар ўз фарзандларини интернетдаги суиқасд гуруҳларидан муҳофазалашни мақсад қилишган. Шу боис мутахассислар тоза интернет муҳитини жорий қилиш, хавфсиз сайтларнинг "оқ рўйхати"ни тузиш, ёшлар учун махсус тарифлар ишлаб чиқишмоқда. Бугунги кунда 9 мингдан ортиқ муассаса Milliy UZ доменидаги сайтларга уланган. Улардан фойдали билимларни ўзлаштириш, хорижий тилларни ўрганиш, билимларини текшириш мумкин. 2 мингдан зиёд сайтни ўзида қамраб олган "оқ рўйхат" мунтазам равишда тўлдирилиб, янгиланиб борилади.\nТадбирда Ахброт хавфсизлигини таъминлаш маркази вакили ёшлар ўртасида интернетдан фойдаланиш маданиятини тарғиб қилиш бўйича олиб бораётган фаолиятига тўхтаб ўтди. Хусусан, марказ мутахассислари томонидан бутунжаҳон интернет тармоғининг ёш авлод тарбиясига салбий жиҳатлари мунтазам тадқиқ қилиниб, ота-оналарга вояга етмаган фарзандларининг ёшидан келиб чиқиб, интернет тармоғида уларни ҳимоя қилиш, юзага келиши мумкин бўлган таҳдид ва хавфларнинг олдини олиш бўйича тавсиялар бериб борилади.\nUZINFOCOM маркази интернетда ёшларбоп сайтлар, электрон ресурсларни кўпайтириш бўйича лойиҳалари тўғрисида маълумот берди. Шунингдек "ZiyoNET" тариф режаси доирасида ишлаб чиқилган Ягона ахборот ресурслари рўйхатининг шакллантириш жараёни ҳақида ҳам маълумот берилди.\nМаълум қилинишича, айни пайтда Ягона ахборот ресурслари реестрига таълим, маданият, спорт, бизнес, тиббиёт йўналишларидаги 3 мингдан зиёд миллий ва халқаро сайтлар киритилган. Қолаверса, энг кичик ёшдаги фойдаланувчилар учун ҳам махсус сайтлар рўйхати мавжуд. Ушбу рўйхат мунтазам таҳлил асосида ҳамда фойдаланувчилар таклифларига кўра бойитиб борилади. UZINFOCOM маркази фойдаланувчиларни ёшлар учун фойдали ва қизиқарли сайт номларини ушбу рўйхатга қўшишга доир таклиф бериш, шунингдек ёшларбоп ресурслар ишлаб чиқишга ҳисса қўшишга чақиради. Ёшларбоп сайт яратиш истагида бўлганларга "ZiyoNET" портали лойиҳаси доирасида Марказ бепул амалий ва техник кўмак беради.\nИнтернет UZINFOCOM ZiyoNET Тарбия


Ҳимоя воситалари - атроф-муҳит учун янги фалокат - zarnews.uz\nПандемия пластик чиқиндига қарши урушга «тўсқинлик қилди». Биргина Буюк Британияда ҳар ойда тахминан 1500 тонна ҳимоя ниқоби ва қўлқоплар чиқинди сифатида ташланяпти.\n«Шахсий ҳимоя воситалари бизнинг жамиятимизга қандай таъсир қилишини кузатиш ҳайратда қолдиради. Карантин пайтида биз уларни йўлда, бекатда, майсазорда кўрдик, - дейди Буюк Британиядаги нуфузли компаниялардан бирининг ҳамраиси Марко Аурисиккио. - Ушбу чиқиндининг аксарияти асрлар давомида парчаланадиган чиқиндихоналарга ташланади. Аммо экотизимга кириб борувчи улкан миқдори ерга сингади.\nНиқоб полиэтилен пакетни ортда қолдириб, чиқиндининг энг кенг тарқалган турларидан бирига айланди. Маълумотларга кўра, ҳар ҳафта Буюк Британияда тахминан 102 миллион дона ниқоб ташланади. Бу 232 та футбол майдонини қоплаш учун етарли дегани.\nШимолий Лондон чиқиндилар бўйича идора маслаҳатчиси Клайд Лукс бунинг оддий ечимини таклиф қилди: «Биз одамларни иложи борича қайта ишлатиладиган ниқоблардан фойдаланишга чорлаймиз... Чунки пандемия пайтида ҳам иқлим билан боғлиқ фавқулодда вазиятда эканлигимизни унутмаслик ва қўлдан келганча атроф-муҳитни ифлосланишдан асрашимиз керак.\n«Келажакда биологик парчаланувчи материал шахсий ҳимоя воситалари ишлаб чиқарилишининг узоқ муддатли ечими бўлади”, дея фикр билдирди пластик бўйича мутахассис, профессор Жейсон Халлетт.\nКарантин пандемияси пластик ифлосланиш даражасини оширди. Агар бунинг ечими биологик парчаланувчи материалда бўлса, ҳукумат шахсий ҳимоя воситаларига катта маблағ сарфлашга тайёр туриши керак бўлади.\nТеглар: экология тиббий ниқоблар\nОлимлар Ер юзига яқинлашиб келаётган фалокат ҳақида огоҳлантирди


21 Yan 2018 2727\nМузораба сармоя эгаси билан музораба ишини юритувчи (у ишчи ёки музориб, дейилади) орасидаги тижорий шартнома бўлиб, музораба муддати ниҳоясида, бирон шартнома бажариб бўлингач ёки бирон режа амалга оширилгач, нақд пул қўлга тушса, сарф-ҳаражатлар қопланиб, қолган соф фойда музориб ва сармоя эгаси ўртасидаги келишилган нисбатга кўра тақсимланади. Уларнинг ҳеч бирига маълум миқдор белгилаб қўйилмайди. Зеро музорабада мол эгасининг фойдаси олдиндан маълум миқдор билан белгилаб қўйилиши музорабага зиддир.\nИшчи ижара ёллаши ёки қўшимча ходимларни ишга жалб қилиш мумкин. Шунингдек, у музораба молини сафарга олиб чиқиши ҳам жоиз.\nМузораба шартномасини икки ёки ундан ортиқ шериклар хоҳлаган вақтларида бузишлари мумкин. Лекин бу ҳақида бошқа шерикларини огоҳлантириб қўйишлари талаб этилади. Баъзи уламолар музораба шартномаси имзоланганидан кейин уни бузиш мумкин эмас, балки ишни охиригача олиб бориш керак, деганлар.\nМузораба турлари. Музораба мутлоқ (чекланмаган) ва қайдланган (чегараланган) бўлади. Мутлоқ музораба бирон қайдларсиз амалга оширилади. Бунда сармоя эгаси молни ишчига бериб, иш, замон, макон, ишнинг сифати, ишчининг ким билан муомала қилишини белгиламайди. Қайдланган музорабада эса айрим қайдлар келтирилади. Бунда сармоя эгаси молни бошқа шахсга берар экан, муайян маҳсулотлар, аниқ шаҳар ёки бозорда, маълум вақт орасида ишлашни белгилаб қўяди. Шу сабаб сармоядор одатда фойда келтириши аниқ бўлган маҳсулот билангина савдо қилишини чегаралаб қўйиши ҳам мумкин.\nМузорабанинг шартлари. Музораба тўғри бўлиши учун унда бир нечта шартлар бўлиши керак. Булар қуйидагилар:\n– сармоя савдо моллари эмас, балки нақд пул бўлиши;\n– шартнома пайтида пулнинг миқдори маълум бўлиши. Агар сармоя номаълум бўлса, сармоядан ортган фойдани аниқлаб бўлмайди;\n– ўртадаги фойданинг нисбати маълум бўлиши. Бунда фойданинг оз ёки кўп бўлишидан қатъи назар шериклар ўртадаги фойдадан кимга қанча тегишини белгилаб олишлари керак.\nЮқоридаги шартлардан бирининг йўқолиши билан шартнома бузилади.\nМузораба шартномасини қайд қилиш. Музораба шартномаси хоҳ икки, хоҳ ундан кўп шахслар орасида тузилишидан қатъи назар у ёзилиши, ким қанча пул билан музорабага қўшилгани белгилаб қўйилиши лозим. Бу нарса турли ихтилоф, уруш-жанжалларнинг олдини олади. Масалан, Абдуллоҳ 400.000 сўм, Абдураҳмон 300.000 сўм, Аҳмад 350.000 ва Обид 250.000 сўм пул тикиб, музораба қилсалар, уларнинг қанча пул қўшганлари бир қоғозга ёзиб қўйилиб, ҳаммалари имзо чекишлари ва фойда тақсимланаётганида ўша ҳужжат ёрдамида иш тутишлари керак. Ҳужжатни ёзишга холис ва бетараф одам тайинланади.\nМузораба шартномаси тузилганидан кейин ишчи унга амал қилиши керак. Ўзича музораба молидан бирон кишига қарз бериши, шериклари билан маслаҳатлашмай эҳсон қилиши, музораба молига бошқани шерик қилиши мумкин эмас. Агар сармоядор бунга рухсат берган бўлса, ишни ўз билганича қилаверишга изн берса, бундан қилиш мумкин бўлади.\nМузорабада кўрилган зарарни ким қоплайди? Музораба ишидан зарар кўрилса, унда бу зиён сармоя эгаси сифатидаги банк ёки унинг ўрнидаги бошқа сармоядорларнинг зиммасида бўлади. Музораба ишини юритувчи эса қилган иши, меҳнати билан зарар кўрган ҳисобланади. Яъни бунда сармоя эгаси бир тарафда туриб, пули билан зиён кўрса, иш юритувчи иккинчи тарафда туриб, ўз меҳнати билан зарар кўради.\nИшчи молни сақлашда эътиборсизлик қилса ёки келишув мақсадига зид ишни амалга оширса, музораба шартномаси бузилади. Бундай ҳолда молга талофат етган бўлса, сабабчи бўлгани учун зиённи ишчи тўлайди. Икки томондан бирининг вафоти билан ҳам шартнома бузилади. Агар ишчи мол эгасининг ўлганини билиб туриб ҳам меросхўрларнинг рухсатисиз олди-сотди қилишда давом этса, зарар қилса, тўлайди, фойда кўрса, уни ўртада бўлишади. Агар ишчи пулни бошқа шахсга бериб юборса, унинг зарарини ҳам тўлайди.\nСармоядор ишчига молни фақат нақд пулга сотишни шарт қилиб қўйиш ҳуқуқига эга. Шундай бўлганда ишчи молни насияга бериб, кейин унинг пулини ололмаса, зарарини ишчи тўлаб беради.\nМузорабадан олинган фойданинг тақсимланиши. Аввал айтиб ўтганимиздек, музорабада бирон иш ниҳоясига етгач, ҳаражатлар чиқариб ташланиб, соф фойда сармоя эгаси ва ишчи ўртасида шартнома шартларига мувофиқ тақсимланади. Бу борада ўзаро розилик билан фойда бўлинади. Хоҳласалар, фойдани иккига бўлишлари мумкин. Бунда аниқ миқдор белгиланмайди, балки шерикларнинг ўзаро розилиги билан амалга оширилади. Агар музорабада тўрт киши иштирок этса, масалан, Абдуллоҳ, Абдураҳмон, Аҳмад ва Обидлар музораба қилиб, уларнинг ҳар бири 250.000 минг сўмдан пул тиккан бўлсалар, соф фойда ўртада тенг тўртга бўлиниши мумкин. Агар бир киши 250.000 сўм, бошқаси 100.000 сўм, яна кимдир 300.000 сўм тиккан бўлса, шерикларнинг розилиги билан кўпроқ пул тиккан шахс фойдадан кўпроқ олади, камроқ тиккани шунга яраша камроқ олади. Бунда мазкур тўрт шерикнинг ўзаро ҳамжиҳатлиги, бир-биридан розилиги ва омонатдорлиги муҳимдир.\nАгар тўрт киши музораба шартномасини имзолаб, улардан иккитаси ҳам сармоя тикиб, ҳам ишни ўзи олиб борадиган бўлса, фойда тақсимланаётганида ҳам пул тикиб, ҳам ишни бажаргани учун у иккисининг фойдаси фақат сармоя киритган қолган икки шерикникидан бироз кўпроқ бўлиши адолатдандир.\nАгар шериклардан бири вафот этиб қолса, музораба шартномаси тугатилиб, ҳар кимнинг улуши ажратилади ва марҳумнинг улуши унинг меросхўрларига берилади. Агар шериклар иккитадан кўп бўлсалар, вафот этган шахснинг қўшган пули ва фойдаси чиқариб ташланганидан кейин хоҳласалар, қолган шериклар қайтадан музораба шартномасини тузишлари мумкин.\nШериклар ўз фойдаларини ўзаро келишмасдан олишлари мумкин эмас. Шунингдек, сармоя тўлдирилмасидан аввал фойдадан олинмайди. Зеро аввал фойда кўрилгани маълум бўлсагина у тақсимланади.\nМузорабада закот қандай берилади? Ҳар бир шерик закотни ўз улуши ҳисобидан ва ўз номидан беради. Бир шерик бошқасининг номидан закот бериши мумкин эмас. Эслатиб ўтамиз, шерикларнинг ҳаммаси закотни адо қилишлари лозим. Зеро бири закотни бериб, бошқаси фарз ҳисобланган молиявий ибодатдан бош тортса, улар ўртасидаги шерикчилик таназзулга, инқирозга юз тутади. Зеро закотдан бош тортиш ризқнинг торайиши, савдо, чорвачилик ва деҳқончиликдан барака ҳамда ривожнинг кўтарилишига сабаб бўлади.\nМузораба фойдасидан хайрия ишларига сарфлаш. Музораба ишидан фойда кўрилганда шериклар ўзаро келишиб, фойданинг маълум қисмини хайрия ишларига, Аллоҳ йўлида сарфлашлари яхшидир. Одатда фойданинг 3 %и инфоқ учун ишлатиши яхши саналади. Аммо хоҳлаганлар ўз улушидан олиб кўпроқ инфоқ қилиши афзал саналади. Бу ҳар кимнинг ҳимматига боғлиқ. Асосийси шериклар ўртадаги пулдан олиниб, эҳсон қилинаётганини билишлари ва кимга қанча улуш текканидан, қанча қисми хайрия ишларига сарфланаётганидан хабардор бўлишлари керак.\nЯна бир муҳим нарсани эслатиб ўтиш лозим. Динимизда бирон хайрли ишни бажаришга назр қилиш жорий қилинган. Масалан, тижорат билан боғлаб тушунтирадиган бўлсак, бир инсон: “Мана шу ишимдан фалон сўм фойда олсам, ундан фалон миқдорини инфоқ қиламан”, деб назр қилади. Агар у ҳақиқатан ҳам ўйлаган фойдани қўлга киритса, ўша миқдорни садақа қилади. Бу иш савдо, тижоратнинг ривожланиши, ишнинг юришиши учун асосий омиллардан бири ҳисобланади. Зеро Аллоҳ таоло мўмин бандалари ичидан фақир, мискин ва бечораҳол кишиларга яхшилик қилиниши, Ўз йўлида бошқа ихтиёрий инфоқ-эҳсонлар берилишини яхши кўради. Қайси банда хайрия ишларини бажаришни назр қилса, унинг ишига барака ва ривож ато этилади. Ўзини билган савдогар, тижорат аҳли борки, бу омилни эътибордан четда қолдирмайди. Назрни шериклардан баъзилари қилса яхши, аммо тўртта шерик – Абдуллоҳ, Абдураҳмон, Аҳмад ва Обиднинг ҳаммаси назр қиладиган бўлса, бу шерикчилик том маънода юксалади, ўртадаги маънавий ва молиявий алоқалар мустаҳкамланиб, Оламлар Парвардигори Аллоҳнинг Ўзи бу шерикларнинг ҳимоячиси бўлади. Аллоҳ қайси бандани яхши кўрса, қайси бандасига раҳмат назари билан қараса, у банданинг дунёда ҳам, охиратда ҳам нажот топиши, кўп ютуқ ва муваффақиятларга эришиши шубҳасиздир.


Путин Россия фуқаролигини олишни соддалаштирди\n15:38 24.04.2020 (Янгиланган 15:39 24.04.2020)\nРоссия президенти Владимир Путин Россия фуқаролигини олишни соддалаштирувчи қонунга имзо чекди. Ушбу қонун 3 ой ўтгач кучга киради.\nТОШКЕНТ, 24 апр — Sputnik. Россия президенти Владимир Путин Россия фуқаролигини олишни соддалаштирувчи қонунга имзо чекди. Ҳужжат ҳуқуқий ахборотлар порталида эълон қилинган.\nРоссия фуқаролигини соддалаштирилган тартибда олишга доир қонун қабул қилинди\nРоссияда доимий равишда истиқомат қилаётган чет эл фуқаролари ва фуқаролиги бўлмаган шахслар бошқа давлат фуқаролигидан воз кечмасликлари мумкин. Бундан ташқари, СССР ва унинг собиқ республикаларида туғилганлар, бироқ улар фуқаролигини олмаганлар, ариза топширгунга қадар Россияда уч йил яшаш шарти талаби ҳамда даромад манбаини тасдиқлашдан озод қилинади.\nБу Россияда яшаётган уч йил Россия фуқароси билан никоҳи бор ҳамда Россия фуқаролигига эга бўлган ота-онаси бўлган чет эл фуқароларига ҳам тааллуқли. Улар учун юқоридаги талаблар бекор қилинди.\nУшбу қонун расмий эълон қилинган кундан эътиборан 3 ой ўтгач кучга киради.\nҚонун лойиҳаси Давлат думасига апрель бошида киритилган эди. Ҳозир Россия фуқаролигини олмоқчи бўлган чет эл фуқаролари ўзларининг фуқароликларидан воз кечишлари керак эди. Шу билан бирга, бу Россиянинг халқаро шартномаси бўлган давлат фуқароларига тааллуқли эмас эди.


Бачадон бўйни саратони Ўзбекистонда нега кўпаймоқда? — Фарғона шифокори\nҲар йили Ўзбекистонда 1660 нафар аёл бачадон бўйни саратони касаллигига чалинмоқда, – деган Ўзбекистон соғлиқни сақлаш вазирининг ўринбосари Элмира Боситхонова. – Мамлакатимизда йилига ўртача 600 га яқин аёл мазкур касаллик туфайли вафот этмоқда. Яъни ҳар куни деярли икки киши. Ушбу касалликни одам папилломаси вируси келтириб чиқаради.\nСоғлиқни сақлаш вазирлиги Санитария-эпидемиология назорати бош бошқармаси бошлиғи ўринбосари Дилором Турсунова мамлакатда нега бундай вазият юз берганини ва муаммони қандай ҳал этиш мумкинлигини гапириб берди.\nПапиллома вируси ташқи муҳитда аввалдан бор, ҳаммада ҳам бўлиши мумкин. 15 ёки 20-25 ёшдан ушбу вирусни юқтирсангиз, 20-25 йилдан кейинасоратлари юзага чиқади.\nШунинг учун эмлашни 9 ёшли қизлардан бошламоқчимиз. Чунки бу ёшда иммунитет кучли бўлади ва эмлаш яхши самара беради. 2019 йилда 9 ёшлиларучун вакцинамиз бор, 2020 йилда эса 10-14 ёшлилар учун вакцина етиб келиши керак.\nУзлуксиз ва тартибсиз орал контрацептив воситаларини истеъмол қилиш.Лекин бунга ҳали узил-кесил илмий далиллар йўқ, чунки одатда орал контрацептивлардан фойдаланиш тартибсиз жинсий ҳаёт ёки жинсий муносабатларни барвақт бошлаш билан боғлиқ бўлади.\n← Шифокорларнинг ижтимоий тармоқлардаги трендлари\n“UzWaterАware” экомарафонига старт берилди →\n22.10.2019 fsh.uz 57\n02.04.2018 fsh.uz 1 046\n03.03.2017 fsh.uz 816


Бахтиёр Тўраев. Форобийшунос олим (2011) - www.ziyouz.uz\nБош саҳифа МатбуотҲозирги давр матбуотиБахтиёр Тўраев. Форобийшунос олим (2011)\nЎзбекиcтонда фалcафа фани тараққиётига катта ҳиccа қўшган олимлардан бири академик Музаффар Хайруллаевдир. Олим академик Иброҳим Мўминов раҳбарлигида Абу Наcр Форобийнинг улкан илмий мероcини таҳлил этиб, аллома яшаган даврни Марказий Оcиё фани тарихида ўзига хоc уйғониш даври cифатида баҳолайди.\nБу давр бир томондан Марказий Оcиёда шаклланган иcлом маданияти таъcирида илм-фан тараққиётига эътиборнинг кучайган даври бўлса, иккинчидан, юртимизда буюк мутафаккирлар меросининг қадимги халқлар, жумладан, юнон фалсафаси анъаналари билан чатишиб кетганлиги ҳамда мазкур меросни арабчага таржима қила оладиган юқори малакали олимларнинг етишиб чиққанлиги билан алоҳида аҳамиятга эга эди.\nАбу Наср Форобийнинг ўзи ҳам жуда кўп қадимий тилларни яхши эгаллаган, хотираси ниҳоятда кучли шахс бўлган. М.Хайруллаевнинг таъкидлашича, “араб маданияти, араб фани, араб фалсафаси номи остида дунёга танилган мутафаккирларнинг аксарияти Марказий Осиёдан – бизнинг юртимиздан чиққан олимлар эди. Уларнинг алоҳида бир хусусияти – хотирасининг кучлилигида эди”. Бу ҳодисанинг сабабини биз Абу Райҳон Берунийнинг “Осори ал боқия (Қадимги халқлардан қолган ёдгорликлар)” асарида ҳам учратамиз. Марказий Осиёга бостириб келган босқинчилар ҳар сафар аждодларининг билимларини эгаллаган олимларни қиличдан ўтказишган, ёзма манбаларини эса гулханга ташлашган. Натижада қимматли фикрлар баён қилинган асарлар йўқолиб кетмаслиги учун одамлар уларни хотирада сақлашга мажбур бўлишади. Шу тариқа Марказий Осиёда ёд олиш санъати вужудга келган. Бутун бошли йирик эпик асарларни ёддан айтадиган бахшилар ҳам пайдо бўлган. Қимматли фикрларни шеърга солиб ҳикоя қилиш расмга айланган. Шу сабабли хотираси кучли кишилар пайдо бўлган. Кучли хотира кўп тилларни осон эгаллашга имкон беради. Шу боис қадимги аждодларимиз камида уч-тўрт тилда эркин гаплаша олган. Бу илм-фан тараққиётида, айниқса, таржима соҳасида жуда қўл келган.\nОта-боболаримиз қадимги суриён, яҳудий, юнон, санскрит ва бошқа унутилиб кетаётган тиллардан ҳам қимматли асарларни ўз тилларига таржима қилишган. Айниқса, бу одат Марказий Осиёга ислом дини кириб келиб, Қуръони каримни ёд олиш эҳтиёжи вужудга келган даврларда ҳамда шу дин орқали илм-маърифатни эгаллашга кенг йўл очилгандан сўнг ниҳоятда кенг оммалашди.\nБу даврда кўплаб асарлар, жумладан, қадимги юнон файласуфлари Суқрот, Афлотун, Арасту, Архимед, Евклид, Гиппарх, Гиппократ, Птоломей ва бошқаларнинг асарлари ҳам араб тилига таржима қилина бошлади. Бу бир томондан ислом динига эътиқод қилувчи мамлакатларда илм-фаннинг ривожланишига, иккинчи томондан кейинчалик Европа мамлакатларида ҳам антик давр фан ва маданиятининг қайта жонланишига замин бўлди.\nМузаффар Хайруллаев бу даврни “Шарқ уйғониш даври” деб атади. Тоталитар коммунистик мафкура оқни қора деб, Ўрта Осиё халқларини “маданияти паст, қолоқ, турмуш тарзи ибтидоий даражадаги феодал муносабатлар таъсирида қотиб қолган” тарзидаги ғайри илмий баҳолашни зўр бериб тарғиб этаётган бир даврда бу ҳақиқатдан ҳам илмий жасорат эди. М.Хайруллаевнинг бу жаcорати ўша даврда кенг эътироф этилганди. Жумладан, ўтган аcрнинг етмишинчи йиллари бошида Тошкентда бўлиб ўтган “Ҳозирги замон фанларининг фалсафий муаммолари” мавзусидаги илмий-назарий конференцияда Москвада нашр этиладиган “Философские науки” журналининг бош муҳаррири В.С.Готт сўз олиб, “Музаффар Хайруллаевнинг фалсафа тарихига, фалсафий фанлар тараққиётига қўшган ҳиссаси ҳақиқатдан ҳам таҳсинга лойиқ. У фалсафа тарихида форобийшунослик йўналишини тараққий эттириб, фанда бутун бошли илмий мактаб яратишга эришди», деган эди.\nМ.Хайруллаев аспирантурада мантиқ илми бўйича тадқиқот олиб борган ва шу фаннинг равнақ топиши йўлида буюк ватандошимиз Абу Наср Форобий катта ишларни амалга оширганини чуқур англаб етган. Даҳақиқат, Абу Наср Форобий Аристотелдан кейин мантиқ илмини юқори чўққига кўтара олган энг йирик мутафаккирдир. Айниқса, Форобийнинг силлогизмлар назариясига қўшган ҳиссаси мантиқ фани тарихида алоҳида аҳамиятга эга. М.Хайруллаев Форобийнинг улкан илмий меросини битта илмий тадқиқот институти доирасида амалга ошириш мумкин эмаслигини тушуниб етиб, ҳамкорликка фалсафа ва ҳуқуқ институтидан ташқари Беруний номидаги Шарқшунослик институти, москвалик ва олмаоталик олимларни ҳам даъват этади. Форобий асарлари қўлёзмаларини ўрганиш учун бутун бошли таржимонлар гуруҳини шакллантиради. Улар Форобийнинг араб тилида ёзилган қўлёзмаларини пешма-пеш таржима қилиб, шарҳлар ёзишади.\nШу тариқа Форобий замондошлари ва Форобий ҳақида изланишлар олиб борган кейинги давр олимларининг ҳам илмий мероси тадқиқ этила бошлади. Ўзбекистонда ўрта асрлар фалсафа тарихини тадқиқ этувчи ижодий мактаб шаклланди.\nБиз Музаффар Хайруллаевни ёшлар тарбиясига алоҳида эътибор қаратган жонкуяр уcтоз ва мураббий, масъулиятли раҳбар сифатида биламиз. У 1970 йилнинг бошларида Тошкент Давлат университети фалсафа бўлими талабаларига “Ўрта ва Яқин шарқ фалсафаси тарихи” бўйича махсус курсдан сабоқ берган. Камина ҳам шу курсни тинглаш шарафига муяссар бўлганман. Устознинг жуссаси кичик, кўзлари ёниб турар, ҳаракатлари чаққон, гаплари вазмин ва фикрларида мантиқ кучли бўларди. Мураккаб масалаларни ҳам содда ва тушунарли қилиб ифода эта олар ва маърузаларини маҳорат билан ўқирди. Аудиториянинг ҳолатини синчковлик билан кузатиб турар, агар тингловчиларнинг толиққанини сезса, маърузани бир жойда тўхтатиб, “Энди бир ривоят эшитинглар”, деб мавзуга алоқадор бирор шарқона ривоятни ҳикоя қилар эди. Бу усул тингловчиларнинг чарчоғини оларди.\nУстоз илм йўлида ҳеч кимдан қимматли маслаҳатини аямасди. Унинг учун лаборант ҳам, кичик илмий ходим ҳам, академик ҳам бирдай эди. Шу сабабли, каттаю кичик илм аҳли ҳеч тортинмасдан М.Хайруллаевнинг қабулига кириб келаверарди. Устоз ҳақиқий фан фидойиларини ҳурмат қилар ва уларга илм билан шуғулланиш учун зарур шароит яратиб берарди. Бу ҳақда профеccор А.Файзуллаев шундай деган эди: “Музаффар Муҳиддиновични раҳбарлигида ишлаш роҳат. Илмда муваффақиятга эришсанг мақтовига сазовор бўласан, ишлашга барча шароитларни яратиб қўяди, камчиликка йўл қўйсанг, сени койиш ўрнига, камчиликларни ўзи тузатиб қўя қолади. Сен эса, йўл қўйган хатойингга ўзинг хижолат чекиб, бундай хатога қайта йўл қўймайдиган бўласан. Хайруллаев ана шундай бағри кенг инсондир”.\nМ.Хайруллаев Марказий Осиёда яшаб ўтган мутафаккирларнинг келиб чиқиши ҳақида гап борганда “улар Марказий Осиёлик шарқ мутафаккирларидир”, деган нуқтаи назарни қатъий туриб ҳимоя қилар эди. Лекин, ўтган асрнинг 70-80 йилларида рўй бераётган миллий уйғониш жараёни таъсирида ҳар бир республика зиёлилари “бу – бизнинг бобокалонимиз, буниси эса сеники” қабилидаги айирмачилик сиёсатини авж олдиришган, бунинг оқибатида ҳаммамиз учун бирдай қадрдон бобокалонларимизни бўлишиб олиш бошланганди. Лекин, шунга қарамасдан М.Хайруллаев: “Марказий Осиёда яшаган халқларнинг этник келиб чиқиши бирдир. Ўтмишда ўтган ҳар бир мутафаккир ўзбекка ҳам, тожикка ҳам, қозоққа ҳам, қирғизга ҳам, туркманга ҳам, қорақалпоқга ҳам бирдай азиз ва улар ҳар биримизнинг бобокалонимиздир. Биз “бўлиб ташла ва уларнинг устидан ҳукмронлик қил”, деган сиёсатга қарши бирлашиш, ҳамжиҳатлашиш йўлидан боришимиз керак. Шунда бизнинг устимизда ҳукм юритишга журъат қила олишмайди”, деган қатъий позицияда турарди.\nУстознинг бу фикрлари бугунги мустақил тараққиёт йўлидан бораётган мамлакатимиз олимлари учун ҳам долзарб аҳамиятга эга ёндашувдир. Президентимиз Иcлом Каримов мустақилликнинг илк даврлариданоқ “Туркистон – умумий уйимиз” шиорини илгари сурганлари бежиз эмаc.\nМ.Хайруллаев Марказий Осиё мутафаккирлари меросини тадқиқ этиш асосида, минтақамизда бундан минг йиллар илгари ҳам тараққий этган яхлит, монолит маданий қатлам бўлганлиги ва биз Марказий Осиё халқлари ана шу юксак маданий мероснинг қонуний ворислари эканлигимизни кенг илмий жамоатчилик олдида атрофлича аcоcлаб берган олимлардан бири cифатида бугунги ёшлар учун ибрат бўлишга муноcибдир.\nУнинг илмий меҳнатлари муcтақиллик йилларида муноcиб баҳоланиб, Беруний номидаги давлат мукофоти ҳамда “Меҳнат шуҳрати” ордени билан тақдирлангани ҳам фикримизга далил бўлади, деб ўйлаймиз.\n← Аввалги Аввалги Эркин Аъзам: “Гап – нимани танлаб, нимадан воз кечишда!” (2011)\nКейинги → Кейинги: «Мобилник»нинг зарари тан олинди